Tiada lagi tunda perlawanan libatkan pasukan dijangkiti COVID-19

KUALA LUMPUR, 3 April – Liga Bola Sepak Malaysia (MFL) memutuskan prosedur operasi standard (SOP) baharu perlawanan Liga Malaysia (Liga-M) 2022, di mana tiada lagi penundaan perlawanan melibatkan pasukan dijangkiti COVID-19.

Ketua Pegawai Eksekutif MFL Stuart Ramalingam menjelaskan, SOP baharu itu penting dalam memastikan kelancaran Liga-M 2022, apabila pasukan bakal mengharungi jadual agak padat sekiranya kelonggaran untuk pasukan memohon penundaan perlawanan akibat kes COVID-19, terus dipraktikkan.

Beliau berkata ini kerana setakat 16 Mac iaitu dalam tempoh hanya 12 hari saingan Liga-M musim ini bermula, MFL terpaksa menunda 16 perlawanan melibatkan kempen Liga Super, Liga Premier dan Piala FA, akibat penularan kes COVID-19 dalam kalangan pegawai dan pemain kelab.

“Dengan penundaan beberapa perlawanan sebelum ini, jelas menjejaskan penjadualan perlawanan Liga Super dan Liga Premier, khususnya bagi tempoh rehat serta perjalanan kelab-kelab dan juga perancangan pasukan kebangsaan.

“Masalah ini diburukkan lagi dengan beberapa perlawanan terpaksa ditunda hanya sehari sebelum perlawanan, yang mana pasukan lawan dan pegawai perlawanan telah tiba di negeri pasukan tuan rumah,” katanya dalam kenyataan hari ini.

Selain kekangan masa bagi penjadualan semula perlawanan tertunda, Stuart berkata setiap penundaan perlawanan akan menelan kos tinggi dari segi pengelolaan, logistik, penyiaran dan keselamatan, serta merumitkan keadaan bagi semua pihak terlibat.

Sehubungan itu, beliau memaklumkan beberapa protokol COVID-19 perlawanan Liga-M 2022 akan dikuatkuasakan, antaranya dengan memberi kelab dua pilihan sekiranya pegawai atau pemain kelab disahkan positif COVID-19.

“Kelab diberi pengecualian sementara untuk menggantikan dengan pegawai-pegawai dari pasukan simpanan, Piala Presiden atau Piala Belia bagi mengisi kekosongan tersebut. Sementara bagi pemain kelab dibenar untuk mendaftarkan pemain dari pasukan simpanan, Piala Presiden atau Piala Belia ke dalam Senarai Pilihan Skuad Utama, bagi mengisi kekosongan tersebut,” katanya.

Bagaimanapun, sekiranya kelab gagal mematuhi perkara berkenaan dan menyebabkan perlawanan tidak dapat dilangsungkan tanpa alasan munasabah, maka MFL akan merujuk perkara itu kepada Ahli Lembaga Pengarah MFL dengan mengenakan tindakan sewajarnya.

Katanya, kelab boleh ‘dihukum’ dengan dianggap kalah 0-3 dan tiga mata diberikan kepada pasukan lawan, menanggung kos logistik pasukan lawan serta kos pengelolaan perlawanan serta penyiaran, selain tiket pengangkutan (penerbangan/bas), perbatuan, tol, penginapan, makanan pegawai perlawanan seperti pengadil, penilai pengadil dan komisioner perlawanan.

Selain itu, Stuart memberitahu penundaan perlawanan akan hanya dipertimbangkan sekiranya kedua-dua kelab bersetuju untuk bermain dalam tempoh ‘FIFA Days’ sahaja, tanpa pemain yang berkemungkinan dipanggil menyertai skuad kebangsaan.

Bagi kelab yang gagal menghabiskan baki saingan perlawanan liga atau gagal bermain di perlawanan terakhir liga, maka perkara ini akan dibawa ke Ahli Lembaga Pengarah MFL untuk keputusan.

Perkara ini turut akan menjejaskan jumlah pengagihan dana kepada semua kelab akibat kekurangan perlawanan, berbanding dengan jumlah perlawanan dalam perjanjian antara MFL, penaja dan penyiar,” katanya.

Stuart pada masa sama berkata bagi tujuan keselamatan dan kesihatan, kelab juga hendaklah memastikan pegawai dan pemain sentiasa mengamalkan protokol kesihatan kendiri, selain bertanggungjawab untuk melaksana SOP ketat ke atas pemain demi mencegah jangkitan dan penularan COVID-19 dalam pasukan.

Dalam pada itu, susulan pengumuman Menteri Belia dan Sukan Datuk Seri Ahmad Faizal Azumu berhubung pembukaan sektor sukan dan rekreasi di bawah Fasa Peralihan Ke Endemik Jumaat lepas, Stuart berkata MFL juga membuat beberapa pindaan SOP Liga-M yang pastinya membawa khabar gembira buat penyokong ke stadium.

Antaranya membenarkan mereka makan dan minum dalam stadium serta tiada had kapasiti kehadiran penyokong ke stadium, namun tertakluk kepada penjarakan fizikal yang munasabah (sekurang-kurangnya 1 meter) mengikut ruang tempat duduk dengan memakai pelitup muka.

“Penyokong bawah umur 12 tahun dibenarkan memasuki stadium, dengan syarat ditemani atau dipantau ibu bapa atau penjaga yang telah melengkapkan vaksinasi,” jelasnya.- BERNAMA


40 asnaf Taboh Naning terima sumbangan zakat wakalah

TABOH NANING 6 April – Seramai 40 asnaf dalam kawasan Dewan Undangan Negeri (DUN) Taboh Naning menerima zakat wakalah daripada Telekom Malaysia (TM) Melaka bersempena Ramadan tahun ini.

Ahli Dewan Undangan Negeri (Adun) Taboh Naning, Zulkiflee Md Zin berkata, sumbangan itu berupa wang tunai dan pemberian kit makanan asas kepada penerima.

“Saya dimaklumkan Taboh Naning adalah DUN yang pertama daripada tujuh DUN yang dipilih oleh TM untuk menjalankan sosial tanggungjawab korporat (CSR) dan penyerahan zakat wakalah TM.

“Turut diadakan gotong-royong memasak bubur lambuk oleh kakitangan Japerun untuk diagihkan kepada asnaf yang menerima zakat dan pengguna jalan raya,” katanya.

Beliau berkata demikian ketika ditemui pada Program Penyerahan Zakat Wakalah TM di Japerun Taboh Naning di sini hari ini, yang turut dihadiri Pengurus Besar TM Datuk Rozlan Mohamed.

“Pemilihan lokasi CSR adalah mengikut sistem penggiliran, untuk tahun ini kita memilih tujuh DUN iaitu Taboh Naning, Ayer Molek, Rembia, Asahan, Pantai Kundor, Telok Mas dan Duyong.

“Diharapkan dengan bantuan sedikit ini dapat meringankan bebanan penerima untuk menyambut Hari Raya Aidilfitri yang bakal tiba tidak lama lagi,” katanya.


Kelantan tidak pernah dianaktirikan anjur Sukma – Khairy

KUALA LUMPUR, 20 Feb – Kelantan tidak pernah dianaktirikan dalam pemilihan sebagai tuan rumah temasya Sukan Malaysia (Sukma), kata bekas Menteri Belia dan Sukan Khairy Jamaluddin.

Khairy yang menyandang portfolio Menteri Belia dan Sukan dari 2013 hingga 2018 berkata Kelantan pernah ditawarkan menjadi penganjur temasya itu melalui beberapa Mesyuarat Jawatankuasa Tertinggi Sukma selepas edisi Perlis 2014 berjaya dianjurkan dengan cemerlang.

Beliau berkata pemilihan tuan rumah temasya sukan itu dibuat secara saksama melalui Mesyuarat Jawatankuasa Tertinggi Sukma yang dianggotai 14 Exco Belia dan Sukan Negeri selain tertakluk kepada kesanggupan dan kesediaan negeri yang dipilih.

“Mengikut penggiliran negeri penganjur, selepas Sukma Sarawak 2016, hak penggiliran penganjuran akan kembali ke negeri di Pantai Timur. Kelantan yang belum pernah menganjurkan Sukma merupakan pilihan namun kerajaan Kelantan ketika itu tidak bersedia untuk menganjurkannya atas beberapa kekangan.

“Kita juga semasa membuat keputusan Sukma 2018 kepada Perak dan Sukma 2020 kepada Johor turut mengalu-alukan agar Kelantan mempertimbangkan untuk menjadi tuan rumah Sukma 2022 supaya temasya sukan itu dapat dibawa kepada rakyat Kelantan,” katanya dalam kenyataan hari ini.

Semalam, tanpa merujuk kepada mana-mana menteri Belia dan Sukan, Ahli Parlimen Muar Syed Saddiq Syed Abdul Rahman dalam video TikToknya antara lain mendakwa beliau ‘mengembalikan semula hak penganjuran’ Sukma kepada Kelantan.

Mengulas lanjut, Khairy yang kini Menteri Kesihatan berkata kenyataan Syed Saddiq itu yang menerajui Kementerian Belia dan Sukan dari 2018 hingga 2020, seolah-olah memperlihatkan menteri Belia dan Sukan sebelum ini menafikan hak negeri berkenaan menjadi tuan rumah temasya sukan tersebut.- BERNAMA


Bekalan ayam, telur mampu distabilkan dalam tempoh empat bulan – Ronald

Beliau berkata ia berikutan pelbagai insentif dan subsidi diberikan kepada pemain industri terutama penternak dalam menstabilkan pengeluaran bekalan ayam dan telur sekali gus meringankan beban mereka menghadapi peningkatan kos termasuk bahan mentah.

“Subsidi baru diumumkan minggu lepas dan sedang dalam proses pengaturan dengan pihak industri, kerajaan mendengar masalah yang dihadapi dan telah ambil tindakan bagi menampung sedikit implikasi kenaikan kos pengeluaran bekalan makanan negara.

“Kita beri tempoh empat bulan, ayam kalau kita nak ternak kena ambil masa 30 hingga 40 hari, jadi ia perlukan masa (untuk stabilkan bekalan ayam dan telur),” katanya kepada pemberita selepas program penubuhan Pasukan Sokongan Tindak Balas Kecemasan, Lembaga Pemasaran Pertanian Persekutuan (CDERT FAMA) di sini hari ini.

Pada 9 Feb lepas, Kabinet dilaporkan bersetuju memberikan subsidi 60 sen per kilogram (kg) kepada penternak ayam mengambil kira harga ayam hidup di peringkat ladang sebanyak RM5.90 per kg dan harga runcit ayam bulat standard RM8.90 per kg manakala 5 sen bagi setiap biji telur semua jenis kategori sehingga 4 Jun depan.

Beliau berkata MAFI juga telah membuat sesi libat urus bersama pengusaha dan penternak selepas pengumuman subsidi itu dengan mereka memberikan jaminan untuk meningkatkan kapasiti pengeluaran bekalan ayam dan telur seperti sedia kala sekali gus mampu memenuhi keperluan dalam negara.

Dalam pada itu, Ronald sekali lagi menegaskan langkah kerajaan membenarkan pengimportan bekalan ayam bulat dari luar negara adalah bersifat sementara bagi menampung kekurangan bekalan ayam dalam pasaran sehingga ia kembali stabil.

“Kita dah buka bukan sahaja kepada pengimport luar tetapi dalam kalangan pengusaha pasar raya (import).. sebulan dua kebelakangan ini kita lihat bekalan kurang sebab itu kita benarkan import, bila pengeluaran (dalam negara) stabil kita akan hentikan,” katanya.

Dalam perkembangan lain, Ronald berkata usaha MAFI melalui FAMA dalam melaksanakan CDERT adalah bertepatan dan seiring dengan semangat Keluarga Malaysia bahawa tugas serta tanggungjawab dalam menghadapi bencana tidak hanya terletak kepada pasukan penguat kuasa semata-mata.

Beliau berkata petugas FAMA yang diberi tanggungjawab sebagai penyedia kit makanan kepada Agensi Pengurusan Bencana Negara (NADMA) apabila berlaku sesuatu bencana memerlukan kakitangan terlatih untuk membantu menyalurkan bantuan kecemasan kepada kumpulan sasar yang terlibat.

“Latihan ini juga merupakan salah satu elemen yang dapat meningkatkan mutu penyampaian peranan FAMA sebagai agensi pelaksana dalam pemantapan jaminan bekalan makanan semasa krisis dan bencana,” katanya.

Siri pertama CDERT FAMA dengan kerjasama Angkatan Pertahanan Awam (APM) bermula pada 29 Nov 2021 dengan penyertaan 44 kakitangan FAMA manakala siri kedua (34) dan siri ketiga seramai 164 individu dengan latihan dijalankan di Institut Latihan FAMA, Port Dickson. – BERNAMA


Polis nafi berlaku kegiatan lumba haram

GEORGE TOWN, 28 Ogos – Polis menafikan berlakunya kegiatan lumba haram membabitkan kira-kira 200 penunggang motosikal di beberapa lokasi sekitar Lebuhraya Tun Dr Lim Chong Eu dan Padang Kota Lama di sini seperti yang tular di media sosial hari ini.

Sebaliknya, Ketua Polis Daerah Timur Laut ACP Soffian Santong berkata beberapa kumpulan motosikal itu yang datang dari beberapa negeri antaranya Kedah dan Johor berada di George Town untuk bersiar dan bersantai sahaja.

“Mereka hanya datang ke sini (pulau) untuk bersiar-siar dan bersantai hujung minggu, dari Jambatan Pulau Pinang, mereka bergerak dalam kumpulan ke Padang Kota Lama melalui Lebuh Raya Tun Dr Lim Chong Eu,” katanya pada sidang akhbar di sini hari ini.

Sejak awal pagi Ahad, tular beberapa video di media sosial mengenai beberapa kumpulan motosikal yang memasuki bahagian pulau, negeri ini dipercayai mahu berlumba haram.

Soffian berkata pihak polis telah mengekori pergerakan kumpulan motosikal itu sehingga memasuki ke sebuah stesen minyak di Lebuhraya Tun Dr Lim Chong Eu kira-kira 1.30 pagi sebelum menahan 23 motosikal bersama penunggangnya iaitu semua lelaki berusia 16 hingga 25 tahun.

Katanya pemeriksaan ke atas mereka, polis menyita sembilan motosikal dan mengeluarkan 48 saman kerana pelbagai kesalahan antaranya mengubah suai ekzos, tidak mempunyai lesen, tiada cukai jalan, tidak mempamerkan plat motosikal serta tidak mempunyai cermin sisi.

“Kumpulan motosikal itu juga didapati mengganggu pengguna jalan raya yang lain kerana menunggang dalam satu kumpulan yang ramai sehingga menghalang lalu lintas,” katanya.

Soffian berkata polis akan meneruskan pemantauan dan membanteras kegiatan lumba haram dengan menggunakan pendekatan baharu serta tidak lagi mengejar penunggang motosikal. – BERNAMA


Op Selamat: Polis Perak keluar 1,446 saman

Ketua Jabatan Siasatan dan Penguatkuasaan Trafik Perak Superintenden Azizan Hassan berkata memandu laju merupakan kesalahan tertinggi dikesan dalam kalangan pengguna jalan raya yang menyaksikan sebanyak 1,247 saman dikeluarkan dalam operasi dari 8 pagi hingga 7 malam tadi.

Beliau berkata daripada jumlah itu, sebanyak 65 kesalahan adalah berkaitan nombor plat kenderaan, 45 membabitkan tali pinggang keledar dan 35 tiada lesen memandu.

“Sejumlah 23 saman juga dikeluarkan atas kesalahan Lesen Kenderaan Motor (LKM), tujuh membabitkan penggunaan telefon bimbit dan empat kerana tidak mematuhi lorong betul serta kesalahan lain,” menurutnya dalam kenyataan hari ini.

Azizan juga berkata polis menahan seorang lelaki Orang Asli berumur 31 tahun yang beralamat di Kampung Mangsok, Rancangan Penempatan Semula Kuala Betis, Gua Musang, Kelantan kerana disyaki menunggang motosikal dalam keadaan mabuk semalam.

Katanya lelaki yang bekerja di sebuah kilang kayu itu ditahan pada kira-kira 1 pagi di Ipoh dalam Op Mabuk dan kes disiasat mengikut Seksyen 45A(1) Akta Pengangkutan Jalan 1987. – BERNAMA


Lakukan ujian saringan COVID di PPS, cegah kluster baharu – Agong

KUANTAN, 20 Dis – Yang di-Pertuan Agong Al-Sultan Abdullah Ri’ayatuddin Al-Mustafa Billah Shah hari ini menitahkan supaya ujian saringan COVID-19 dilakukan terhadap mangsa banjir di pusat pemindahan sementara (PPS) bagi memastikan tiada kluster baharu berlaku.

Seri Paduka bertitah ujian itu membolehkan mereka yang didapati positif COVID-19 diasingkan daripada mangsa lain, selain semua pihak yang berada di PPS perlu mematuhi prosedur operasi standard (SOP) dikeluarkan Kementerian Kesihatan memandangkan COVID-19 masih berlaku.

“Ini (ujian saringan) perlu dijadikan keutamaan kerana tak mahu PPS menjadi kluster. Sila ambil perhatian pada siapa yang bertanggungjawab untuk mengambil tindakan sewajarnya kerana perkara ini tidak boleh dikompromi,” titah Al-Sultan Abdullah semasa menyantuni 225 mangsa banjir di PPS Wisma Belia di sini hari ini.

Turut berkenan berangkat menyantuni mangsa ialah Raja Permaisuri Agong Tunku Hajah Azizah Aminah Maimunah Iskandariah dan dua anakanda, Pemangku Raja Pahang Tengku Hassanal Ibrahim Alam Shah dan Tengku Panglima Raja Tengku Amir Nasser Ibrahim Shah.

Terdahulu, keberangkatan tiba Al-Sultan Abdullah yang memandu sendiri kenderaan pacuan empat roda ke PPS itu disambut Menteri Besar Pahang Datuk Seri Wan Rosdy Wan Ismail dan Setiausaha Kerajaan Pahang Datuk Seri Dr Sallehuddin Ishak.

Seri Paduka juga menitahkan pihak terlibat dengan operasi banjir agar tidak leka melaksanakan tanggungjawab membantu mangsa banjir sama ada yang berada di PPS atau tidak.

“Untuk semua terutamanya yang berada di pedalaman, jika harus berpindah ikutlah arahan. Nasihatkan juga anak-anak jangan bermain air supaya tidak berlaku kejadian tidak diingini,” titah baginda.

Al-Sultan Abdullah turut menzahirkan simpati kepada mangsa banjir dan mengajak semua rakyat Malaysia untuk sama-sama mendoakan situasi banjir dan cuaca buruk yang berlaku di Malaysia segera berakhir.

Sementara itu, Ketua Polis Daerah Kuantan ACP Wan Mohd Zahari Wan Busu dalam taklimatnya kepada Seri Paduka berdua memaklumkan daerah itu mengalami hujan lebat melebihi 120 milimeter (mm) pada Jumaat lepas sebelum meningkat sehingga 203 mm pada Sabtu sehingga menyebabkan beberapa kawasan dinaiki air.

Purata hujan bagi tempoh 24 jam yang direkodkan di stesen telemetri hujan di Pulau Manis, Ulu Lepar dan Sungai Lembing telah melebihi jumlah purata hujan bulanan sebulan, selain menyebabkan lima sungai utama termasuk Sungai Lembing, Sungai Kuantan dan Sungai Belat melepasi paras bahaya.

Wan Mohd Zahari berkata setakat ini, sebanyak 43 PPS dibuka di Kuantan bagi menempatkan 13,642 mangsa daripada 351 keluarga dan operasi memindah dan menyelamat dilakukan 889 pegawai dan anggota pelbagai agensi seperti bomba, tentera, Angkatan Pertahanan Awam Malaysia (APM) dengan diketuai polis.

“Mangsa yang berada di PPS tidak akan dibenarkan terus balik ke rumah sebelum mereka disahkan bebas daripada jangkitan COVID-19,” katanya. – BERNAMA


Sektor pembinaan dijangka berkembang

KUALA LUMPUR 11 Okt. – Sektor pembinaan dijangka berkembang sebanyak 3.7 peratus pada 2020 melalui pecutan dan pemulihan projek mega serta pembinaan rumah mampu milik.

“Ini termasuk Laluan Rel Pantai Timur (ECRL), Transit Aliran Ringan 3 (LRT3), Transit Aliran Massa (MRT) 2, Landasan Berkembar Elektrik Gemas-Johor Bahru, Landasan Berkembar Lembah Klang

Sementara itu, subsektor kediaman akan berkembang pada kadar yang lebih perlahan, terutamanya disebabkan oleh peningkatan hartanah yang siap dibina tetapi tidak terjual yang berpunca daripada penawaran dan permintaan yang tidak sepadan.

Pelbagai langkah telah dilaksanakan oleh kerajaan termasuk pembinaan 60,000 unit kediaman setiap tahun dalam tempoh 10 tahun dan pengukuhan semula Dasar Perumahan Negara yang dijangka dapat merancakkan lagi pertumbuhannya menjelang 2020.

“Di samping itu, peningkatan dana untuk rumah mampu milik oleh Bank Negara Malaysia akan membolehkan pembeli rumah pertama menikmati komitmen bulanan yang lebih rendah sehingga 20 peratus yang seterusnya akan menyokong subsektor tersebut,” katanya lagi.

Projek-projek yang sedang berjalan seperti Pusat Bandar Bukit Bintang, KLIA Aeropolis DFTZ Park, Kwasa Damansara, Malaysia Vision Valley dan Menara Merdeka 118 akan menyokong subsektor ini.


Tarikh lihat anak bulan Zulhijah 18 Jun

KUALA LUMPUR, 10 Jun — Tarikh melihat anak bulan Zulhijah bagi menetapkan tarikh Hari Raya Aidiladha adalah pada petang Ahad, 18 Jun bersamaan 29 Zulkaedah 1444 Hijrah, demikian menurut kenyataan pejabat Penyimpan Mohor Besar Raja-Raja hari ini.

Penyimpan Mohor Besar Raja-Raja akan mengisytiharkan pada malam itu juga tarikh 1 Zulhijah dan tarikh 10 Zulhijah iaitu Hari Raya Aidiladha yang ditetapkan melalui radio dan televisyen.

Kenyataan itu turut menyebut bahawa jawatankuasa-jawatankuasa yang berkenaan telah diperkenankan untuk melihat anak bulan Zulhijah pada petang hari tersebut di lebih 20 lokasi di seluruh negara.

Lokasi tersebut ialah Pontian Kecil, Johor; Kompleks Falak Al-Khawarizmi Kampung Balik Batu, Tanjung Bidara, Melaka; Kompleks Baitul Hilal Telok Kemang, Port Dickson, Negeri Sembilan serta Bukit Melawati, Kuala Selangor; Bukit Jugra, Banting, Kuala Langat dan Balai Cerap Selangor, Sabak Bernam di Selangor.

Pantai Pasir Panjang, Mukim Pengkalan Baru, daerah Manjong, Perak; Pusat Falak Sheikh Tahir, Pantai Aceh, Pulau Pinang serta Kampung Pulau Sayak, Kuala Muda; Pemandangan Indah, Pulau Langkawi dan Menara Alor Setar, Alor Setar di Kedah.

Bukit Besar, Kuala Terengganu; Bukit Geliga, Kemaman; Pulau Perhentian, Besut dan Balai Cerap Kolej Ugama Sultan Zainal Abidin (KUSZA), Mukim Merang, Setiu di Terengganu serta Bukit Peraksi, Pasir Puteh; Bukit Kampung Tembeling, Mukim Manjur, Daerah Olak Jeram, Kuala Krai dan Menara Bangunan Perbadanan Kemajuan Iktisad Negeri Kelantan (SEDC), Kota Bharu di Kelantan.

Pusat Falak, Miri dan Teluk Bandung, Kuching di Sarawak; Balai Cerap Al-Biruni, Tanjung Dumpil, Putatan di Sabah serta Bukit Tanjong Batu, Nenasi; Gunung Berinchang, Cameron Highlands dan Bukit Pelindong, Kuantan di Pahang.

Turut menjadi lokasi melihat anak bulan itu ialah Tingkat 13, Menara Universiti Malaysia Sabah, Kampus Antarabangsa Labuan; Menara Kuala Lumpur; Pusat Konvensyen Antarabangsa Putrajaya dan Menara Pandang, Masjid Al-Hussain Kuala Perlis, Perlis.


Malaysia, Thailand tetapkan resolusi jaga keselamatan sempadan

KUALA LUMPUR, 27 Mei – Malaysia dan Thailand telah bersetuju untuk mencegah ancaman bukan tradisional di sepanjang sempadan dengan memperkukuh maklumat tertutup dan pertukaran risikan antara agensi-agensi sempadan.

Menteri Pertahanan Malaysia dan Thailand dalam kenyataan bersama semalam berkata mesyuarat yang dipengerusikan secara bersama oleh Menteri Kanan Pertahanan Datuk Seri Hishammuddin Tun Hussein dari Malaysia dan Timbalan Perdana Menteri Thailand Jen Prawit Wongsuwan, turut bersetuju untuk menambah baik keberkesanan operasi bersama sebagai satu kaedah membendung penularan jangkitan COVID-19.

“Malaysia dan Thailand juga bersepakat untuk memudahkan aktiviti rentas sempadan yang mengikut undang-undang untuk pertumbuhan ekonomi dan memperkukuh komuniti kawasan sempadan.

“Kedua-dua negara juga akan membina komunikasi dengan pelantikan Pegawai Perhubungan bagi kesiapsiagaan Misi Bantuan Kemanusiaan dan Bencana (HADR) di sepanjang sempadan bersama,” menurut kenyataan itu.

Mesyuarat selama satu jam itu turut memutuskan untuk menganjurkan Joint Combined Exercise Committee Thailand-Malaysia (JCEC THAMAL) Ke-4 dengan kemungkinan menjemput anggota ASEAN dan negara-negara sekutu sebagai pemerhati dan peserta.

“Ia dijangkakan diadakan pada 2024 dengan memfokuskan pada bantuan kententeraan daripada negara anggota ASEAN berlatarbelakangkan HADR dan akan menekankan terutamanya pada mempromosi peranan pelatih wanita dan prestasi perkhidmatan perubatan kecemasan (EMS),” menurut kenyataan itu.

Menurut kenyataan itu, mesyuarat GBC tahun ini turut berpuas hati dengan kemajuan aktiviti-aktiviti termasuk aktiviti operasi, aktiviti pengurusan sempadan dan lain-lain inisiatif pembangunan sosioekonomi yang dijalankan di sepanjang sempadan, yang telah dikaji semula dan dilaporkan oleh jawatankuasa daripada kedua-dua negara.

“GBC memperakui laporan kemajuan yang dihantar oleh kedua-dua negara yang membentangkan perancangan dan menjalankan pelbagai aktiviti oleh agensi-agensi ditetapkan dan rakan sejawat mereka,” menurut kenyataan itu.

Prawit yang tiba pada pukul 11 pagi telah disambut dengan kawalan kehormatan utama oleh Batalion Pertama Rejimen Askar Melayu Diraja melibatkan 104 pegawai dan anggota, diketuai Mejar Mohd Noornazmin Abd Rahim.

Kunjungan kali pertama Thailand ke Malaysia selepas pandemik COVID-19 itu antara lain bertujuan untuk memperkukuh hubungan dua hala antara kedua-dua negara serta bertukar pandangan dan perkongsian maklumat bagi kebaikan serantau.

Turut hadir Timbalan Menteri Pertahanan Datuk Seri Ikmal Hisham Abdul Aziz, Ketua Setiausaha kementerian itu Datuk Seri Muez Abd Aziz dan Panglima Angkatan Tentera Jen Tan Sri Affendi Buang.

Delegasi Thailand yang turut serta adalah Timbalan Menteri Pertahanan Jen Chaichan Changmongkol, Ketua Pasukan Pertahanan Jen Chalermpol Srisawat dan Setiausaha Agung Majlis Keselamatan Nasional Jen Supot Malaniyom.


Individu lengkap dua dos vaksin lebih 10 juta setakat semalam – Adham

KUALA LUMPUR, 15 Ogos – Sebanyak 31.9 peratus atau 10,425,300 populasi negara ini telah melengkapkan dua dos suntikan vaksin COVID-19 setakat semalam, kata Menteri Kesihatan Datuk Seri Dr Adham Baba.

Menerusi perkongsian infografik di Twitter rasminya, beliau memaklumkan seramai 16,868,615 orang atau 51.7 peratus telah menerima dos pertama, menjadikan jumlah kumulatif pemberian vaksin menerusi Program Imunisasi COVID-19 Kebangsaan (PICK) setakat semalam sebanyak 27,293,915 dos.

Mengikut peratusan, 72.1 peratus daripada populasi dewasa negara telah mendapat dos pertama manakala 44.5 peratus telah melengkapkan dua dos suntikan vaksin COVID-19.


Cuaca: Agensi pelancongan, pelancong diminta waspada – Nancy

KUALA LUMPUR, 28 Feb – Agensi pelancongan termasuk pengusaha tempat peranginan, diminta untuk lebih berwaspada dalam menguruskan pergerakan pelancong khususnya ke pulau-pulau, ekoran keadaan cuaca yang tidak menentu ketika ini.

Menteri Pelancongan, Seni dan Budaya Datuk Seri Nancy Shukri berkata orang ramai yang ingin melancong juga diminta untuk lebih peka dengan perubahan keadaan cuaca berdasarkan ramalan cuaca yang dimaklumkan pihak berkuasa.

“Saya harap pihak agensi pelancongan lebih berhati-hati sebelum membawa pelanggan kerana ada yang membawa anak kecil.Macam kejadian di Pulau Perhentian, saya risau malam tadi, syukur pagi ini mereka semua telah selamat dibawa keluar dari pulau kerana cuaca beransur baik,” katanya.

Beliau berkata demikian kepada pemberita ketika ditemui selepas majlis Pelancaran Kalendar Akademi Seni Budaya dan Warisan Kebangsaan (ASWARA) Tahun 2022 dan Kemuncak Festival World Arts Education and Culture Events (WAVE) 2021 di sini, hari ini bagi mengulas kejadian 385 pelancong terkandas di Pulau Perhentian, Terengganu sejak Jumaat lepas berikutan keadaan laut bergelora dan angin kencang.

Terdahulu Nancy dalam ucapannya berkata pemerkasaan jaringan kerjasama strategik dalam sektor pelancongan dan kebudayaan memainkan peranan penting dalam melonjakkan imej serta visibiliti negara di persada antarabangsa.

“Penganjuran WAVE 2021 yang merupakan satu lagi kejayaan MOTAC menerusi ASWARA, menjadi pendorong untuk kita menggandakan komitmen ke arah tahun 2022 yang lebih progresif.

“Acara antarabangsa secara dalam talian ini telah mengukir nama Malaysia ke peringkat antarabangsa, antara kejayaan program dan aktiviti di bawah program WAVE ialah program ‘Main Zapin ASWARA 2021’ (ASEAN) yang melibatkan penyertaan negara seperti Indonesia, Brunei, Thailand, Singapura dan Malaysia, yang menjadi tuan rumah,” katanya.

Pada majlis sama, Nancy turut menyaksikan pemeteraian memorandum persefahaman (MoU) ASWARA dan Institut Pengajlan Dakwah Sabah serta memorandum perjanjian (MoA) ASWARA dan Pancaragam Pusat Rejimen Askar Melayu Diraja. – BERNAMA


499 mangsa banjir di Baling selamat dipindahkan ke PPS – Reezal

KUALA LUMPUR, 6 Julai – Seramai 499 mangsa banjir di Baling, Kedah berjaya diselamat dan dipindahkan ke pusat pemindahan sementara (PPS) oleh pasukan bomba selepas operasi menyelamat ditamatkan hari ini secara rasminya.

Menteri Perumahan dan Kerajaan Tempatan Datuk Seri Reezal Merican Naina Merican berkata jumlah itu terdiri daripada 109 keluarga yang ditempatkan di tiga PPS, Sekolah Menengah Kebangsaan Jerai (164 mangsa), Sekolah Menengah Agama Yayasan Khairiah (78 mangsa) dan Surau An Nur Taman Mesra (257 mangsa).

“Bagi memastikan mangsa dapat pulang ke kediaman mereka pada kadar segera, saya telah mengarahkan pasukan bomba bersama PBS (Pasukan Bomba Sukarela) untuk mula melaksanakan operasi pembersihan jalan dan kawasan rumah penduduk terjejas,” katanya menerusi satu hantaran di laman Facebook rasminya hari ini.

Menurutnya, beliau akan memastikan pengurusan pasca banjir yang digerakkan oleh agensi-agensi di bawah kementeriannya akan dilakukan secara bersepadu dengan kerjasama Jabatan Kebajikan Masyarakat dan Pihak Berkuasa Tempatan.

Beliau turut menzahirkan penghargaan kepada Perdana Menteri Datuk Seri Ismail Sabri Yaakob yang peka dengan situasi mangsa menerusi pengumuman Bantuan Segera Untuk Mangsa Banjir Baling biarpun sedang dalam lawatan rasmi ke Turkiye.

“Saya mewakili #KeluargaMalaysia mengucapkan terima kasih kepada komitmen anggota penyelamat khususnya pasukan bomba dan agensi berkaitan terdiri daripada PDRM (Polis Diraja Malaysia), RELA (Jabatan Sukarelawan Malaysia), SAPURA, PBS, APM (Angkatan Pertahanan Awam Malaysia) dan badan sukarela,” katanya.


Kertas siasatan Awie langgar SOP lengkap minggu ini- Polis

PERINGGIT 25 Mei – Kertas diasatan berhubung dakwaan pelanggaran prosedur operasi standard (SOP) oleh lagenda rock tanah air, Datuk Awie akan diserahkan kepada Timbalan Pendakwa Raya (TPR) dalam masa terdekat untuk tindakan lanjut.

Timbalan Ketua Polis Melaka Senior Asisten Komisioner Razali Abu Samah berkata, pihaknya dalam proses melengkapkan kertas siasatan selepas memanggil beberapa individu yang terbabit dalam video tular membabitkan selebriti itu.

“Kita telahpun memanggil saksi yang ada dan ia dijangka selesai dalam minggu ini sebelum kita teruskan dengan serahan kepada TPR,” katanya.

Beliau berkata demikian ketika ditemui pemberita selepas membuat pemeriksaan mengejut pematuhan SOP Perintah Kawalan Pergerakan (PKP) 3.0 di sebuah pasar raya di Taman Lagenda di sini, hari ini.

Awie atau nama sebenarnya, Ahmad Azhar Othman sebelum ini dipanggil polis bagi merakam keterangan berhubung dakwaan melanggar SOP selepas videonya tular ketika membuat persembahan di sebuah hotel di sini tanpa memakai pelitup muka dan tidak melakukan penjarakan fizikal pada 30 April lalu.

Mengenai dakwaan perlanggaran SOP seorang wanita yang mewakili sebuah parti politik di negeri ini, Razali berkata, pihaknya membuka kertas siasatan bagi membolehkan polis menyiasat mengikut Akta Pencegahan dan Pengawalan Penyakit Berjangkit 1988 (Akta 342).

Mengulas lanjut, beliau berkata, kertas siasatan dibuka berikutan gambar yang didakwa melanggar SOP kerana melakukan aktiviti ziarah pada Hari Raya Aidilfitri lalu.

“Jika kita mendapat maklumat mereka melanggar SOP pada ketika itu, kita boleh terus keluarkan saman mengikut Akta 342, namun jika gambar disiarkan semula atau selepas itu, barulah kertas siasatan dibuka,” katanya.


Nur Aimi dah bercakap, dipindahkan ke wad biasa

IPOH 28 Dis. – Selepas hampir dua minggu koma, ibu kepada tiga kanak-kanak yang maut dalam kemalangan di Kilometer 272.5 Lebuh Raya Utara Selatan arah utara berhampiran Taman Rekreasi Gunung Lang di sini 16 Disember lalu kini sudah mampu bercakap.

Ketua Polis Daerah Ipoh, Asisten Komisioner A. Asmadi Abdul Aziz berkata, Nur Aimi Nadiah Abdul Rahim, 27, yang kritikal akibat nahas tersebut kini sudah sedar selepas hampir dua minggu menerima rawatan di Hospital Raja Permaisuri Bainun (HRPB) di sini.

“Polis sedang menunggu masa yang sesuai untuk mengambil keterangan mangsa mengenai kejadian yang menimpa mereka,” katanya seperti laporan Kosmo! Online ketika dihubungi hari ini.

Tambah A. Asmadi, pihaknya masih menjalankan siasatan lanjut mengenai kejadian tersebut dan beberapa saksi di lokasi pada hari kejadian juga telah dirakam keterangan bagi membantu siasatan.

Dalam nahas kira-kira 3 petang 16 Disember lalu, Nur Aimi Nadiah, cedera parah manakala tiga anak lelakinya Muhammad Adam Hakimi Muhammad Alhafis, 7; Muhammad Lutfi Hakim, 3, dan Muhammad Affan Hafiy, 1, maut di lokasi.

Kejadian berlaku apabila Perodua Axia dipandu Nur Aimi Nadiah terbabas sebelum melanggar belakang treler yang rosak dan berhenti di laluan kecemasan.

Ketika itu, Nur Aimi Nadiah dalam perjalanan dari Melaka setelah bertemu suaminya sebelum pulang ke Pulau Pinang kerana bekerja di negeri itu.


23,885 guru dipilih sebagai pemeriksa kertas peperiksaan

Menteri Kanan Pendidikan, Datuk Dr Mohd Radzi Md Jidin berkata, semua pemeriksa itu akan terus melaksanakan tugas masing-masing selepas peperiksaan SPM tamat hari ini.

Katanya, pemeriksa kertas peperiksaan itu membabitkan guru yang pakar dalam bidang masing-masing dan dipilih oleh Lembaga Peperiksaan Kementerian Pendidikan Malaysia (KPM).

“Seramai 23,885 pemeriksa kertas akan memastikan kertas peperiksaan SPM dapat diperiksa dengan baik dan juga keputusan keluar mengikut masa yang ditetapkan,” katanya.

Mengulas lanjut, Dr Mohd Radzi berkata, Lembaga Peperiksaan KPM juga menilai keperluan sama ada untuk menambah pemeriksa kertas peperiksaan mengikut kesesuaian.

“Pada masa akan ada tambahan juga pemeriksa jika terdapat keperluan, ini Lembaga Peperiksaan akan buat penelitian tentang tambahan jika ada keperluan dalam keadaan tertentu,” katanya.


Murid tahun lima maut disengat tebuan

DUNGUN 16 Julai – Seorang murid lelaki tahun lima Sekolah Kebangsaan Minda Talong maut selepas disengat seekor tebuan di kediaman keluarganya di Kampung Minda, Hulu Dungun di sini, hari ini.

Bapa mangsa Mohd Nazuki Mat Jusoh, 42, berkata anak keduanya Rayyan Fitri Mohd Nazuki, 11, disahkan meninggal dunia oleh pasukan perubatan kira-kira pukul 2.30 petang tadi sebaik tiba di Klinik Kesihatan Bukit Besi di sini untuk menerima rawatan.

“Kira-kira jam 2 petang tadi Rayyan sedang bermain telefon bimbit bersama kakaknya, Khalis Najla, 13, di dalam bilik tidur sebelum disengat seekor tebuan di tangan kanannya.

“Waktu itu saya baru balik solat Jumaat, tiba-tiba saya lihat Rayyan sedang menangis sambil berjalan lemah ke tandas dan hampir rebah. Mujur saya sempat sambut dia daripada terjatuh,” katanya ketika dihubungi.

Katanya, beliau dimaklumkan oleh anak sulungnya Khalis Najla bahawa Rayyan Fitri telah disengat tebuan dan mengadu sakit kepala serta berasa panas di seluruh tubuh sebelum kakaknya itu menyuruhnya mandi untuk menyejukkan badan.

Mohd Nazuki berkata melihatkan keadaan Rayyan Fitri itu beliau bersama bapa mertuanya, Sudin Ripin, 63, bergegas menghantar anaknya ke Klinik Kesihatan Bukit Besi.

Tambahnya tahun lepas anak bongsunya Darwisy Ihsan, 7, juga pernah disengat tiga ekor tebuan di rumah mereka tetapi sempat dibawa ke klinik dan menerima rawatan.

Sementara itu, Ketua Polis Daerah Dungun Superintendan Baharudin Abdullah mengesahkan menerima laporan kejadian dan memaklumkan mayat mangsa kini berada di Unit Forensik Hospital Dungun untuk bedah siasat.


Sasaran Olimpik Tokyo akan diumum pada waktu yang tepat

Menteri Belia dan Sukan Datuk Seri Reezal Merican Naina Merican berkata perkara terpenting bagi atlet negara ketika ini ialah persiapan mereka berada di landasan tepat di sebalik rintangan getir yang terpaksa dilalui.

“Kita sentiasa mengharapkan yang terbaik dan pada waktu ini, yang penting ialah persiapan atlet berada dalam keadaan dan tahap yang tinggi walaupun cabaran yang mereka terpaksa lalui itu agak getir dengan kekangan serta hambatan dalam suasana COVID-19 dan sebagainya.

“Saya ucapkan terima kasih kepada semua persatuan sukan yang terbabit, MOM (Majlis Olimpik Malaysia dan juga MSN (Majlis Sukan Negara) yang telah berjaya menyediakan persekitaran agar tiada sebarang proses terbantut dalam soal penyediaan latihan mereka (atlet),” katanya.

Reezal Merican, yang ditemui pemberita selepas meninjau persiapan terakhir skuad berbasikal trek negara ke Sukan Olimpik di Velodrom Nasional Malaysia, Nilai hari ini, berkata sasaran pingat akan diumumkan pada waktu yang tepat.

Ketika ini, 22 atlet negara secara rasmi telah melayakkan diri ke Sukan Olimpik Tokyo dengan yang terbaharu bekas juara dunia Cheong Jun Hoong kembali berada dalam slot acara platform 10 meter individu wanita manakala beberapa atlet turut berpeluang beraksi di temasya berkenaan.

Pada edisi Sukan Olimpik 2016 di Rio de Janeiro, Brazil, tiada sebarang sasaran spesifik diletakkan buat kontinjen negara namun Malaysia berjaya membawa pulang empat pingat perak dan satu gangsa.


Hasrat Ahmad Naim Najmi temani nenek semasa cuti tidak kesampaian

CHUKAI, 12 Mei – Ahmad Naim Najmi Ahmad Hafizan, seorang daripada lima pelajar Universiti Sultan Azlan Shah (USAS) yang maut dalam kemalangan di Lebuhraya Utara Selatan arah utara di Kuala Kangsar, Perak, berjanji untuk menemani neneknya di kampung sepanjang cuti semester bermula Jun ini.

Nenek Allahyarham, Rosnah Abu Bakar, 65, berkata Ahmad Naim Najmi, 21, yang lebih mesra disapa Along merupakan cucu sulung kesayangannya dan arwah suami, Abdullah Sulong.

“Ketika pulang berhari raya, arwah cucu (Ahmad Naim Najmi) ada berjanji untuk tinggal di kampung sepanjang cuti semester nanti untuk temankan mak cik (Rosnah) yang masih bersedih selepas kematian suami akhir tahun lepas.

“Along memang sangat rapat dan manja dengan mak cik serta arwah datuknya kerana banyak masanya dihabiskan di rumah mak cik pada hujung minggu dan musim cuti sekolah,” katanya yang ditemui pemberita di rumahnya di Kampung Pantai Penunjuk, Kijal di sini hari ini.

Rosnah berkata Ahmad Naim Najmi yang merupakan pelajar semester dua Ijazah Sarjana Muda Kaunseling Islam di USAS merupakan seorang yang mudah mesra dan sangat menghormati orang tua terutama saudara terdekat.

Menurutnya dia menerima berita mengenai kematian cucunya kira-kira 4 pagi tadi selepas dihubungi anak perempuannya yang juga ibu Ahmad Naim Najmi, Shamila Abdullah, 44.

“Memang tak dapat nak gambarkan perasaan hiba kerana rasa sedih kematian datuk dia belum hilang sepenuhnya, kali ini Along pula yang pergi, tetapi mak cik reda dan terima ujian ini dengan sabar. Semoga cucu mak cik ditempatkan dalam kalangan orang beriman,” katanya.

Sementara itu, adik lelaki Allahyarham, Ahmad Naqiu Najmi,14, berkata Ahmad Naim Najmi tidak menunjukkan sebarang perubahan ketika pulang beraya dan tetap ceria serta bersemangat bercerita mengenai kehidupannya di kampus kepada ahli keluarga lain.

“Arwah abang ada hubungi malam tadi beritahu bahawa dia keluar bersama kawan-kawan ke Ipoh untuk beli buku dan jalan-jalan, itu memang biasa kerana abang akan hubungi ibu atau bapa setiap hari untuk beritahu keadaan dia di sana (USAS),” katanya.

Sementara itu, Menteri Besar Terengganu Datuk Seri Dr Ahmad Samsuri Mokhtar turut menzahirkan ucapan takziah kepada keluarga lima mangsa kemalangan berkenaan.

“Menerima perkhabaran mengenai lima sahabat yang kemalangan di Perak dan seorang daripada mangsa merupakan rakyat Terengganu menyebabkan saya terkejut dan tersentuh.

“Apatah lagi apabila melihat video yang diviralkan, tambah sedih dengan kisah ini… Takziah saya ucapkan kepada keluarga mangsa terlibat,” katanya dalam hantaran menerusi laman Facebooknya.

Selain Ahmad Naim Najmi, mereka yang terkorban dalam kemalangan pada tengah malam tadi ialah Iqbal Hasnun Halimi, 23, Muhammad Nasrun Aidol Munir Akbar, 22, Muhammad Nabil Haikal Muhammad Fariz, 19, dan Ahmad Akmal Ahmad Mokhlis, 20.


BN, UMNO tetap sokong kerajaan sedia ada- Hishammuddin

KUALA LUMPUR 30 Julai – Barisan Nasional (BN) dan UMNO tetap menyokong kerajaan sedia ada, kata Bendahari Agung BN Datuk Seri Hishammuddin Tun Hussein.

Beliau yang juga Menteri Kanan Luar Negeri (Kluster Keselamatan) berkata, beliau senada dengan pendirian BN dan UMNO yang diumumkan oleh Timbalan Perdana Menteri (TPM) Datuk Seri Ismail Sabri Yaakob, semalam.

“Kita dalam BN dan UMNO telah membuat pendirian dan diumumkan oleh TPM semalam,” katanya kepada pemberita selepas majlis penyerahan sumbangan peralatan perubatan Kerajaan Arab Saudi melalui King Salman Humanitarian Aid and Relief Center (KSrelief) untuk membantu Malaysia menangani cabaran pandemik COVID-19 di Institut Kajian Strategik dan Antarabangsa (ISIS) di sini hari ini.

Ismail Sabri yang juga Naib Presiden UMNO turut menjunjung titah Yang di-Pertuan Agong Al-Sultan Abdullah Ri’ayatuddin Al-Mustafa Billah Shah, dalam kenyataan media yang dikeluarkan oleh Istana Negara semalam.


PRN: Kerjasama dengan UMNO dibincang hanya selepas DUN Johor dibubar – Tuan Ibrahim

“Kita tunggu dulu Pilihan Raya Negeri Johor jadi ke tidak, (selepas itu) akan (ada) perbincangan dengan UMNO. Saya rasa ketika ini, semua orang mahu kita kurangkan politik dalam isu rakyat tengah susah (akibat banjir dan sebagainya).

“Bagaimanapun, ia terpulang kepada kerajaan Johor, kalau bubar, kita terpaksa hadapi PRN dan masing-masing sudah bersedia, PAS pun sedia,” katanya pada pemberita selepas merasmikan dan meraikan ulang tahun pertama penubuhan Malaysian Recycling Alliance (MAREA) di sini, hari ini.

Beliau berkata demikian ketika mengulas sama ada PAS akan menjalinkan kerjasama dengan UMNO bagi menghadapi pilihan raya, andainya PRN Johor diadakan.

Tuan Ibrahim berkata pihaknya tidak mahu terlalu banyak pilihan raya yang dilaksanakan dalam waktu berbeza yang akhirnya akan menyebabkan rakyat hidup dalam situasi politik sepanjang waktu. – BERNAMA


Muaythai Melaka sasar lima pingat emas

AYER KEROH 27 Jan – Melaka mempertaruhkan 30 atlet dalam Kejohanan Muaythai Antara Kelab-kelab Persatuan Muaythai Malaysia (PMM) Kebangsaan 2022, yang bermula hari ini hingga Ahad.

Presiden Persatuan Muaythai Negeri Melaka Emrito @ Haris Alias berkata, 30 atlet itu membabitkan seramai 15 atlet SUKMA Melaka, 10 atlet sekolah rendah dan menengah Melaka serta lima atlet dari Sekolah Henry Gurney.

Menurut persatuan itu, lima pingat emas disasarkan dalam kejohanan yang berlangsung di di South City Plaza, Seri Kembangan, Kuala Lumpur itu.

Kejohanan itu juga dijangka bakal disertai lebih 100 atlet Muaythai profesional seluruh negara yang mana Melaka bakal mempertaruhkan 20 atlet terbaik dalam misi memburu kejuaraan.


Kadar pematuhan pembinaan SOP rendah, pemaju perlu bertanggungjawab

BUKIT KATIL 4 Mac – Kadar pematuhan prosedur operasi standard (SOP) pihak pemaju terhadap pembinaan lebuh raya berada pada tahap rendah sehingga mengorbankan nyawa pengguna jalan raya.

Timbalan Pengarah (Pembangunan) Jabatan Bomba dan Penyelamat Malaysia (JBPM), Datuk Soiman Jahid berkata, kemalangan yang mengakibatkan jejambat runtuh sebagaimana kemalangan berlaku di Lebuhraya Bertingkat Sungai Besi – Ulu Klang (SUKE) semalam, bukan pertama kali berlaku malah berulang-kali sehingga mengancam nyawa pengguna.

“Peraturan sudah ditetapkan pihak berkuasa tempatan (PBT), namun pihak yang terlibat terutama pemaju perlu memastikan kontraktor mematuhi peraturannya termasuk mengenakan denda supaya kotnraktor lebih bertanggungjawab.

“Saya lihat dari segi SOP tiada kecacatan, sebaliknya pematuhan di peringkat pelaksanaan itu kurang,” katanya kepada pemberita selepas lawatan kerja rasminya ke Ibu Pejabat JBPM Melaka di Bukit Katil di sini, hari ini.

Justeru katanya, kemalangan jejambat runtuh di lebuh raya mampu dielakkan sekiranya syarikat pemaju yang mengendalikan projek pembinaan itu mematuhi pelaksanaan SOP itu.

Jelasnya, dari segi pembinaan lebuh raya, pemaju perlu mengambil kira faktor keselamatan pengguna jalan raya terutama menyediakan amaran ketinggian selain faktor pencahayaan yang lebih baik.

“Dari segi kekuatan dan dan amaran ketinggian (pembinaan) perlu dititik beratkan supaya kenderaan yang melalui tidak melebihi ketinggian projek itu dan tidak akan melanggar stuktur yang merintangi jalan.

“Begitu juga pencahayaan pada waktu malam perlu diterangi supaya memberi indikasi atau petanda bahawa ada halangan struktur di lebuh raya terbabit,” katanya.

Semalam, dua wanita maut manakala tiga lagi termasuk pemandu van kilang cedera selepas kenderaan dinaiki dihempap runtuhan stuktur tapak pembinaan SUKE dalam kejadian pada 6 petang.


Panik kali pertama banjir

BUKIT KATIL, 22 Nov. – “Walaupun air tidak tinggi mana dan melimpah masuk ke bahagian dapur dan tempat letak kereta bahagian hadapan rumah sahaja namun keadaan ini amat mencemaskan.

“Mungkin kerana ini pengalaman pertama berdepan dengan situasi banjir sebegini sehingga terpaksa berpindah keluar,” kata mangsa  banjir di Taman Tuah Perdana, Nur Amira Fifa Hussin, 32.

Menurutnya, sepanjang menetap di taman perumahan itu, ini kali pertama kediaman penduduk di situ dinaiki air sehingga penduduk diarahkan berpindah ke Pusat Pemindahan Sementara (PPS) ekoran dibimbangi paras air akan naik.

“Biasanya kalau hujan lebat berpanjangan hanya air longkang sahaja akan penuh semalam kira-kira jam 6 petang apabila air sudah mula masuk ke dapur suasana agak panik.

“Dengan dibantu anak-anak saya cuba berkemas apa yang patut sebelum diminta berpindah ke PPS sebelum bekalan elektrik di kawasan perumahan dipotong sementara,” katanya.

Terdahulu suaminya yang bertugas di sebagai polis trafik di Ibu Pejabat Polis Kontinjen (IPK) Melaka menerima lawatan kebajikan daripada Ketua Jabatan Siasatan Penguatkuasaan Trafik (JSPT) negeri Superintendan Hasan Basri Yahya.

Bagi seorang lagi penduduk Ruzaini Azhan Kemuradin, 41, berkata, sepanjang tujuh tahun tinggal di situ, ini kali pertama taman perumahan berkenaan dinaiki air.

“Sebelum ini sekiranya hujan berterusan selama tiga hari tiga malam kami penduduk tidak risau kerana tidak jauh dari sini terdapat kolam tadahan banjir seluas kira- kira 0.4 hektar.

Bagi seorang lagi penduduk Al Muzamil Hadip, 34, berkata,  dia bersama sembilan lagi ahli keluarganya kini menumpang di rumah seorang kenalannya.

“Alhamdulillah ada kenalan yang sudi tumpangkan kami. Dengan keadaan sekarang agak risau untuk saya membawa anak berusia baru sebulan dan ayah yang baru sembuh dari strok ke PPS.


Bau busuk bongkar kes bunuh, kerat mayat ibu

IPOH, 5 Jun – Bau busuk membawa kepada penemuan 15 keratan bahagian badan seorang wanita warga emas dalam tangki kumbahan dipercayai dibunuh anak lelakinya, di sebuah rumah di Taman Kerian, Parit Buntar semalam.

Ketua Polis Perak Datuk Mior Faridalathrash Wahid berkata pihaknya bergegas ke rumah mangsa berusia 68 tahun itu untuk membuat pemeriksaan sebaik menerima aduan bau busuk luar biasa daripada jiran sekitar.

“Pemeriksaan di bahagian belakang rumah kemudian menemukan potongan mayat di dalam saluran najis yang ditutup menggunakan papan kayu,” katanya ketika ditemui pemberita pada program Malaysia Sports League Daerah Kinta 2022 di X Park Sunway City di sini yang dirasmikan Menteri Belia dan Sukan Datuk Seri Ahmad Faizal Azumu.

“Kita yakin suspek mempunyai masalah mental dan permohonan reman ke atasnya akan dibuat pada hari ini bagi membantu siasatan lanjut di bawah Seksyen 302 Kanun Keseksaan,” katanya.

Semalam polis menahan suspek yang dipercayai membunuh dan memotong badan ibunya, susulan penemuan potongan-potongan daging menyerupai anggota badan manusia di dalam tangki kumbahan rumah itu kira-kira 3.30 petang.

Mangsa hanya tinggal berdua bersama suspek di rumah itu sejak 12 tahun lalu selepas suami mangsa meninggal dunia dan mereka menjalankan urusan jual beli barangan terpakai.


Suspek kes rompak, tembak pengawal keselamatan direman seminggu

KUALA LUMPUR, 12 Mac – Suspek yang menembak mati seorang pengawal keselamatan dan mencederakan seorang lagi dalam kes rompakan bank di Puchong Prima, dekat sini semalam, kini direman selama tujuh hari.

Ketua Polis Daerah Subang Jaya Asisten Komisioner Abd Khalid Othman ketika dihubungi hari ini berkata kes sedang disiasat mengikut Seksyen 302 Kanun Keseksaan kerana membunuh, dan Seksyen 3 Akta Senjata Api Lebih Berat 1971.

Semalam, susulan kejadian pada pukul 5.50 petang, Abd Khalid dilaporkan berkata polis menahan seorang suspek berumur 38 tahun di tempat awam sekitar Seksyen 24, Shah Alam pada pukul 7 malam bersama karung berisi wang tunai.- BERNAMA


Tarikh baharu pilihan raya DUN Tioman ditetapkan pada 7 Dis

PUTRAJAYA, 19 Nov – Pilihan Raya Umum ke-15 (PRU15) bagi Dewan Undangan Negeri (DUN) Tioman, Pahang yang tidak berlangsung hari ini berikutan kematian calon Perikatan Nasional (PN) Md Yunus Ramli awal pagi tadi, akan diadakan pada 7 Dis ini.

Pengerusi Suruhanjaya Pilihan Raya (SPR) Tan Sri Abdul Ghani Salleh dalam kenyataan hari ini berkata hari penamaan calon ditetapkan pada 24 Nov, manakala hari mengundi awal pada 3 Dis.

Beliau berkata SPR menerima Writ Pilihan Raya yang dikembalikan oleh Pegawai Pengurus Bahagian Pilihan Raya Parlimen Rompin hari ini berhubung kematian calon PN berkenaan.

“Tempoh berkempen ditetapkan 13 hari bermula selepas pengisytiharan calon-calon yang bertanding pada 24 Nov hingga pukul 11.59 malam, 6 Dis,” katanya.

Ini bermakna, PRU15 bagi DUN Tioman diadakan serentak dengan Parlimen Padang Serai susulan kematian calon Pakatan Harapan (PH) M. Karupaiya yang juga penyandang kerusi itu, pada Rabu lepas.

agi hari penamaan calon PRU15 DUN Tioman itu, Abdul Ghani berkata calon-calon yang sah dinamakan sebelum ini dikehendaki hadir ke pusat penamaan calon (PPC) bagi tujuan cabutan undi untuk menentukan giliran pada kertas undi.

Bakal calon baharu yang ingin bertanding pula hendaklah menyerahkan kertas penamaan calon yang telah lengkap diisi dan disemak oleh pejabat pegawai pengurus oleh calon, penyokong atau pencadangnya semasa hari penamaan di PPC yang ditetapkan SPR.

Katanya, permohonan undi pos bagi Kategori 1A (petugas pilihan raya, ahli/pegawai SPR, anggota polis, anggota tentera, dan petugas media), hendaklah dibuat secara manual menggunakan Borang 1A yang dimuat turun daripada portal rasmi SPR menerusi https://www.spr.gov.my, dan dihantar ke Pejabat Pegawai Pengurus Parlimen Rompin.

Permohonan undi pos kategori 1B (warganegara Malaysia yang berada di luar negara) dan Kategori 1C agensi/organisasi) pula dilaksanakan secara dalam talian.

Abdul Ghani berkata SPR melantik Pegawai Daerah Rompin Datuk Ahmad Nasim Mohd Sidek sebagai pegawai pengurus pilihan raya, manakala Dewan Jubli Perak Sultan Haji Ahmad Shah, Rompin akan digunakan sebagai PPC dan pusat penjumlahan rasmi undi (PPRU).

Seramai 429 petugas akan dilantik bagi mengendalikan proses PRU15 DUN Tioman itu di 17 pusat mengundi biasa yang mengandungi 52 tempat mengundi (saluran) dan dua pusat mengundi awal yang mengandungi dua saluran awal.

“Keseluruhan jumlah pusat mengundi adalah sebanyak 19 buah dengan 54 tempat mengundi (saluran). PRU15 Bahagian Pilihan Raya DUN Tioman ini dianggarkan memerlukan peruntukan sebanyak RM3 juta,” katanya.

Daftar Pemilih Pilihan Raya (DPPR) yang akan digunakan untuk pilihan raya itu mengandungi seramai 28,465 pemilih yang terdiri daripada 28,200 pengundi biasa, 262 polis dan tiga Pengundi Tidak Hadir Luar Negara. DPPR itu dijadualkan mula dijual pada 23 Nov.

Md Yunus, 61, meninggal dunia pada kira-kira 3.30 pagi tadi di Hospital Rompin, dan menyebabkan SPR Pahang memaklumkan proses pengundian bagi kerusi DUN berkenaan sempena PRU15 hari ini, ditangguh.

Pada PRU15, DUN Tioman sepatutnya melibatkan pertembungan lima penjuru antara Md Yunus, Sulaiman Bakar (Bebas), Osman A. Bakar (Pejuang), Mohd Fadzli Mohd Ramly (Pakatan Harapan) dan Datuk Seri Mohd Johari Hussain (Barisan Nasional).

Md Yunus yang juga Ketua PAS Cawangan Sungai Puteri dan Pengarah 2 Jawatankuasa Pilihan Raya Kecil DUN Tioman, pernah bertanding di kerusi sama pada PRU14.


100 kanak-kanak Taboh Naning ‘masuk jawi’

TABOH NANING 11 Disember – Seramai 100 kanak-kanak dalam Dewan Undangan Negeri (Dun) Taboh Naning berjaya dikhatankan dalam program Jom Berkhatan, hari ini.

Ahli Dewan Undangan Negeri (Adun) Taboh Naning, Zulkiflee Mohd Zin berkata, penganjuran julung kali di bawah pentadbirannya itu menerima sambutan sangat menggalakkan daripada masyarakat sekitar.

Menurutnya, walaupun hanya 100 kuota diberikan kali ini, namun pihaknya komited untuk memperluaskan program itu dengan lebih banyak penyertaan dibuka pada edisi akan datang.

“Alhamdulillah kita melihat program ini menerima sambutan positif dalam kalangan penduduk dan impaknya begitu besar buat anak-anak khususnya dalam golongan B40 untuk berkhatan.

“Kita mengambil maklum bahawa kekangan mendapatkan tenaga pegawai perubatan dalam musim cuti sekolah untuk menjalankan proses berkhatan ada sedikit kekangannya sehinggakan kita hanya menerima lima pegawai sahaja untuk menjalankan proses ini sampai ke petang menyebabkan kita terpaksa mengehadkan penyertaan ini.

“Apapun insya-Allah, di atas sokongan dan dorongan pelbagai pihak dan Kerajaan Negeri kita akan cuba perluaskan program yang menjadi acara tahunan ini agar ia terus berlangsung setiap tahun dan diraikan dengan lebih meriah pada tahun akan datang,” katanya.

Beliau berkata demikian kepada Melaka Hari Ini selepas merasmikan Program Berkhatan Peringkat Dun Taboh Naning, diadakan di Kompleks Japerun Taboh Naning, di sini, hari ini.

Mengulas lanjut, Zulkiflee berkata program bermula pada jam 8 pagi itu dijadualkan akan berakhir petang mengikut peringkat pecahan kumpulan membabitkan peserta terlibat.

“Kita pecahkan kepada beberapa kumpulan untuk mengikut dalam pecahan sesi dijalankan ini bagi mengelakkan susunan nama yang terlibat dari menunggu terlalu lama di kawasan ini.

Terdahulu, beliau turut menyempurnakan upacara simbolik perasmian dengan memandikan peserta menggunakan bantuan khidmat jentera Jabatan Bomba dan Penyelamat Malaysia (JBPM) Negeri Melaka di pekarangan Japerun itu.

Tinjauan mendapati rata-rata kanak-kanak kelihatan riang dan teruja apabila diberikan peluang bermandi manda di taman tema mini yang dilengkapi dengan gelongsor air serta disajikan dengan aiskrim dan makanan buat keluarga yang hadir.


Kastam rampas 3.96 tan mercun bola, CN4002 bernilai RM130,000

PASIR MAS, 14 Jan – Jabatan Kastam Diraja Malaysia (JKDM) Kelantan merampas sebanyak 3,960 kilogram mercun bernilai lebih RM130,000 di sebuah gudang di Kampung Atas Pinggir, Tendong, di sini kelmarin.

Pengarahnya Mohd Nasir Deraman berkata rampasan di sebuah gudang simpanan ayam sejuk beku itu membabitkan 600 guni mercun jenis bola dan 15 kotak mercun jenis CN4002.

“Serbuan telah dibuat hasil intipan dan maklumat yang dilakukan oleh Pasukan Operasi Cawangan Penguatkuasaan Rantau Panjang. Hasil soal siasat juga mendapati suspek menerima kadar upah bernilai RM500 untuk penyimpanan.

“Kita juga tidak menolak kemungkinan bekalan mercun yang dirampas ini untuk digunakan sempena Tahun Baharu Cina yang akan datang untuk pasaran ke negeri selatan,” katanya pada sidang media di Pejabat Penguatkuasaan JKDM Kelantan di Rantau Panjang di sini hari ini.

Mengulas lanjut, Nasir berkata hasil siasatan modus operandi yang digunakan adalah membawa masuk mercun melalui sempadan Malaysia-Thailand dengan menggunakan khidmat penyeludup melalui Sungai Golok secara berperingkat.

“Mercun-mercun yang diseludup ini akan dikumpul dan disembunyikan di suatu tempat bagi memastikan pergerakan mereka selamat sebelum di bawa ke luar Kelantan khususnya ke negeri selatan untuk diedar dalam pasaran,” katanya.

Kata beliau lagi, kes sedang disiasat di bawah Seksyen 135 (1) (d) Akta Kastam 1967 dan jika disabitkan kesalahan boleh dikenakan denda tidak kurang daripada 10 kali nilai barang atau RM50,000 yang mana lebih tinggi dan tidak lebih daripada 20 kali nilai barang atau RM500,000 yang mana lebih tinggi atau dipenjarakan tidak melebihi lima tahun atau kedua-duanya bagi kesalahan pertama.

“Orang ramai juga digesa membantu JKDM memerangi jenayah penyeludupan khususnya rokok, minuman keras, mercun, dadah, dan sebagainya selain dinasihatkan tidak membabitkan diri dengan aktiviti tersebut.

JKDM juga menyeru kepada orang awam untuk memberi kerjasama dengan menyalurkan maklumat berkaitan sebarang aktiviti penyeludupan dengan menghubungi talian bebas tol Kastam 1-800-8855, atau pejabat Kastam terdekat. JKDM juga memberi jaminan bahawa identiti setiap pemberi maklumat adalah dirahsiakan,” katanya.-BERNAMA


Promosi pelancongan Malaysia guna strategi bersesuaian

PUTRAJAYA, 4 Mac – Pegawai Tourism Malaysia (TM) yang ditempatkan di luar negara perlu memainkan peranan mempromosikan sektor pelancongan Malaysia dengan menggunakan strategi pemasaran yang bersesuaian dengan norma negara berkenaan, kata Menteri Pelancongan, Seni dan Budaya Datuk Seri Nancy Shukri.

Nancy yang mengadakan pertemuan dengan lapan pegawai TM yang akan ditempatkan di luar negara semalam berkata, pegawai TM juga harus berusaha mempelbagaikan strategi pemasaran seiring dengan perkembangan teknologi digital agar dapat mencapai kelompok sasaran.

“Mereka turut diseru untuk mempelbagaikan promosi pakej-pakej pelancongan baharu serta memberi tumpuan kepada emerging market di negara penempatan tersebut,” katanya dalam kenyataan yang dikeluarkan hari ini sempena pertemuan itu.

Lapan pegawai TM itu akan ditempatkan di Pejabat TM di London; Jakarta, Indonesia; Istanbul, Turki; Sydney, Australia; New Delhi, India; Jeddah, Arab Saudi; Taipei, Taiwan dan Auckland, New Zealand.

Nancy berkata Dasar Pelancongan Negara (DPN) dan Dasar Kebudayaan Negara (DAKEN) harus dijadikan sebagai panduan dalam setiap perancangan yang boleh mengangkat nama Malaysia di mata dunia.

“Kita mesti menarik minat seluruh spektrum pelancong seperti cultural enthusiasts, environmental lovers dan medical tourist. Ini bagi mencapai sasaran pemasaran yang unik, strategik dan seiring dengan matlamat DPN dan DAKEN,” katanya Malaysia juga akan membuka sempadannya apabila tiba masanya.- BERNAMA


Inisiatif Satu Taman Satu Polis akan diperluaskan ke seluruh negara

AYER KEROH 5 April. – Melaka menjadi perintis program Satu Taman Satu Polis dalam usaha Polis Diraja Malaysia (PDRM) menangani isu jenayah di kawasan taman perumahan.

Pengarah Jabatan Pencegahan Jenayah dan Keselamatan Komuniti (JPJKK) Bukit Aman Datuk Zainal Abidin Kasim berkata, program itu hasil inisiatif Ketua Polis Melaka, Datuk Abdul Majid Mohd Ali.

“Program ini akan dikawal selia oleh JPJKK Bukit Aman dan perkara ini akan diajukan kepada kepimpinan tertinggi PDRM Bukit Aman sebelum diperluaskan ke negeri lain, setelah Polis Melaka menjalankan tiga bulan kajian impak mengenai program berkenaan selepas dilancarkan.

“Kita mohon setiap polis dilantik sebagai pegawai perhubungan bekerjasama dengan jawatankuasa penduduk di taman masing-masing bagi menangani permasalahan dan jenayah di kawasan taman perumahan,” katanya kepada pemberita selepas melancarkan Program Satu Taman Satu Polis di Ibu Pejabat Polis Kontinjen (IPK), di sini hari ini.

Hadir sama Ketua Polis Melaka, Datuk Abdul Majid Mohd Ali dan Ketua Penolong Pengarah Dasar Sumber JPJKK Bukit Aman, Senior Asisten Komisioner Saiman Kasran.

Bagi daerah Melaka Tengah, taman perumahan yang terbabit program itu adalah Taman Cempaka, Taman Merdeka Jaya, Taman Bukit Katil Damai 2, manakala di Jasin membabitkan Taman Asia Selatan dan Taman Seri Simpang.


‘Jual gajus, cornflakes untuk sara hidup’

BANDA HILIR 9 Ogos – “Pada awalnya boleh la saya gunakan wang simpanan, tapi PKP ni dah makan tahun jadi wang yang ada pun dah ‘kering’ sampai ada barang yang terpaksa digadaikan.”

“Kedai kraftangan ini memang pendapatan saya sepenuhnya, tapi nak harapkan jual kraftangan waktu ni siapa yang mahu beli sebab itu saya tukar kepada jualan gajus dan cornflakes.

“Setiap satu bekas RM24 (400 gram), setakat ini jualan saya dah sampai ke Sabah, Penang, Kelantan, Terengganu dan lain-lain negeri,” katanya.

“Barang kraftangan yang belum dijual di kedai masih banyak, jumlah keseluruhan dalam RM10,000 dan terpaksa simpan saja sampai la kedai boleh buka semula.

“Saya ada juga jumpa dengan pembekal sebab masih ada barang belum dibayar, tapi alhamdulillah dia faham dan tunggu kedai boleh operasi semula baru bayar,” katanya ketika dihubungi MHI.

“Masa awal-awal niaga pun ada saudara bantu bagi modal RM500 untuk beli barang niaga sikit-sikit, alhamdulillah dalam sebulan lebih niaga nampak respon positif,” katanya yang menetap di Padang Temu, dekat sini.

Terdahulu, Melaka Hari Ini (MHI) melakukan tinjauan di Medan Samudera dan mendapati kawasan itu sunyi serta suram selain dipenuhi kain kanvas yang menutupi kedai-kedai yang sudah tidak beroperasi lagi.


Pekebun digalak hasilkan produk hiliran

KLEBANG 3 Jun – Pekebun dan petani di negeri ini digalak melakukan transformasi profuk pertanian mereka dengan menghasilkan produk hiliran untuk menjana pendapatan sampingan.

Ahli Dewan Undangan Negeri (Adun) Klebang Datuk Lim Ban Hong berkata, kumpulan ini bukan hanya memfokuskan kepada penjualan hasil segar, bahkan ia boleh dikembangkan menjadi produk makanan lain.

“Industri hiliran ini boleh dibangunkan oleh pekebun dalam mempelbagaikan produk pengeluaran mereka contohnya jika mereka menanam buah-buahan ia boleh dikembangkan menjadi produk jus atau buah-buahan kering.

“Kita lakukan dengan mengikut konsep keusahawanan dan secara tidak langsung dapat menambah hasil pendapatan,” katanya selepas melawat kebun jambu Setulang Daeng, Bukit Rambai, di sini, hari ini.

“Pekebun ini mereka ada pengalaman dan sempena Tahun Melawat Melaka 2024 tahun hadapan, mereka boleh merancang bangunkan ‘agro- tourism’. Misalnya kebun jambu batu ini, ia dilihat sesuai sebagai lokasi dan secara tidak langsung dapat memberi pendedahan kepada golongan muda mengenai penanaman buah-buahan.


Siswazah Ijazah Sarjana Muda Kelas Pertama dapat pengecualian bayar balik pinjaman PTPTN – PM

KUALA LUMPUR, 27 Julai – Kerajaan akan memberikan semula pengecualian bayaran balik pinjaman Perbadanan Tabung Pendidikan Tinggi Nasional (PTPTN) kepada siswazah Ijazah Sarjana Muda Kelas Pertama, yang menamatkan pengajian mereka bermula dari 2019.

Perdana Menteri Datuk Seri Ismail Sabri Yaakob berkata keistimewaan itu akan diberikan kepada siswazah yang layak tanpa mengira status ekonomi, bangsa dan agama.

Beliau membuat pengumuman itu ketika berucap merasmikan Majlis Sambutan Jubli Perak 25 Tahun PTPTN di Pusat Pameran dan Konvensyen Perbadanan Pembangunan Perdagangan Luar Malaysia (MATRADE) (MECC) di sini hari ini.
Sementara itu, Ismail Sabri menasihati peminjam yang belum melunaskan bayaran balik pinjaman PTPTN agar berbuat demikian supaya proses pinjaman kepada peminjam lain seterusnya tidak tertangguh.

“Suka saya tekankan di sini bahawa tindakan membayar balik pinjaman pendidikan amat mustahak bagi menjamin kesinambungan dana kepada pelajar – pelajar baharu yang juga waris masa hadapan negara,” katanya.

Perdana Menteri berkata sehingga akhir bulan lepas, lebih dua juta atau 82.04 peratus peminjam telah membayar balik pinjaman dengan jumlah kutipan sebanyak RM17.8 bilion.

Beliau berkata pada usia yang menjangkau 25 tahun, PTPTN kini menjadi sebuah agensi tabung pendidikan tinggi utama negara yang komited dalam memikul mandatnya dengan seramai 3.67 juta Keluarga Malaysia telah dibantu bagi meneruskan pengajian dengan keseluruhan pinjaman berjumlah RM66.87 bilion sehingga kini.

Katanya beliau percaya ramai yang telah menamatkan pengajian memperolehi pekerjaan yang baik dan menaikkan taraf kehidupan sekali gus menjadi modal insan penting negara.

Ismai Sabri berkata kerajaan melalui PTPTN telah menyediakan peruntukan lebih RM3 bilion setahun bagi membiayai pinjaman pendidikan kepada purata lebih 180,000 pelajar baharu yang berjaya melanjutkan pengajian ke peringkat tinggi.

Perdana Menteri berkata kerajaan juga mewujudkan inisiatif Simpan SSPN (Skim Simpanan Pendidikan Nasional) bagi memastikan Keluarga Malaysia mengurangkan kebergantungan kepada pinjaman susulan kebimbangan tentang kebergantungan rakyat terhadap pinjaman.

“Simpan SSPN telah menunjukkan prestasi yang memberangsangkan dengan keseluruhan deposit simpanan berjumlah RM12.5 bilion dengan bilangan akaun sebanyak 5.4 juta sehingga akhir bulan lepas,” katanya.

Selain itu, beliau berkata PTPTN perlu meningkatkan kerjasama dengan kerajaan negeri dalam usaha meningkatkan kutipan bayaran balik pinjaman seperti yang diadakan dengan Sarawak yang berjaya memperoleh lebih RM30 juta menerusi inisaitif ini.

Perdana Menteri juga merakamkan ucapan terima kasih kepada komitmen dan usaha yang dicurahkan PTPTN sejak 1997 dalam memastikan tiada yang tercicir untuk melanjutkan pengajian ke peringkat lebih tinggi.

Antara usaha PTPTN adalah pelancaran aplikasi my-PTPTN; pelancaran Kelab Simpanan Pendidikan untuk meningkatkan literasi kewangan dalam kalangan kanak-kanak dan kerjasama PTPTN dengan kerajaan negeri untuk memberikan insentif berupa akaun Simpan SSPN kepada kanak-kanak yang baru dilahirkan.

Turut hadir pada majlis itu, Menteri Pengajian Tinggi Datuk Seri Dr Noraini Ahmad dan Timbalan Menteri Pendidikan II Datuk Mohamad Alamin.


Dua maut MPV rempuh tiang MRT

KUALA LUMPUR, 24 Okt – Dua lelaki maut manakala tiga lagi cedera apabila kenderaan pelbagai guna (MPV) dinaiki mereka terbabas sebelum merempuh tiang Transit Aliran Massa (MRT) berhampiran Eco Cheras Mall di sini pagi tadi.

Komander Operasi Balai Bomba dan Penyelamat Cheras Pegawai Bomba Kanan II Mohd Rizuan Ahmad berkata pihaknya menerima panggilan berhubung kemalangan itu pada 6.42 pagi sebelum tujuh anggota tiba di lokasi kejadian sembilan minit kemudian.

“Pemandu dan penumpang hadapan disahkan meninggal dunia di lokasi kejadian oleh pegawai perubatan manakala tiga lagi cedera serta berada dalam keadaan separuh sedar,” katanya ketika dihubungi hari ini.

Menurutnya, mangsa yang cedera dihantar ke Hospital Canselor Tuanku Muhriz Universiti Kebangsaan Malaysia (UKM) bagi menerima rawatan sementara mayat diserahkan kepada polis untuk tindakan lanjut.


Lebih 24.5 juta dos vaksin COVID-19 diberikan setakat semalam – DR Adham

Menteri Kesihatan Datuk Seri Dr Adham Baba menerusi perkongsian infografik di Twitternya memaklumkan daripada jumlah itu, seramai 15,772,101 orang menerima suntikan dos pertama manakala 8,770,336 orang menerima dos kedua.

“Mengikut peratusan, 48.3 peratus daripada populasi negara telah mendapat dos pertama, manakala 26.9 peratus telah melengkapkan dua dos suntikan vaksin COVID-19 mereka,” katanya.

Sementara itu, vaksinasi harian mencatatkan sebanyak 389,641 dos diberikan, semalam dengan 156,816 adalah pemberian dos pertama manakala 232,825 lagi adalah dos kedua.


Saarani menghadap Sultan Nazrin esok berhubung pembubaran DUN

BAGAN SERAI, 11 Okt – Menteri Besar Datuk Seri Saarani Mohamad akan menghadap Sultan Perak Sultan Nazrin Shah di Istana Kinta pukul 2 petang esok bagi mendapatkan perkenan untuk membubarkan Dewan Undangan Negeri (DUN) Perak.

“Saya baru dapat perkenan untuk menghadap Baginda petang esok,” kata Saarani kepada media selepas menghadiri Hari Bertemu Pelanggan Kerajaan Negeri Perak Daerah Kerian di sini hari ini.

Beliau berkata mesyuarat mingguan Kerajaan Negeri akan diadakan seperti biasa pagi esok, sebelum beliau menghadap Sultan Perak pada sebelah petangnya, dan kenyataan rasmi berhubung pembubaran DUN dijangka akan dikeluarkan pihak istana.

DUN Perak kini dianggotai 25 Ahli Dewan Undangan Negeri dari Barisan Nasional (BN), DAP (15), Amanah (lima), Bersatu (empat), PAS (tiga), PKR (tiga), PBM (tiga) dan bebas (satu).

Semalam, Pengerusi BN Datuk Seri Dr Ahmad Zahid Hamidi berkata DUN di bawah pentadbiran BN kecuali Melaka, Johor dan Sabah akan dibubarkan serentak dengan pembubaran Parlimen bagi memberi laluan kepada Pilihan Raya Umum ke-15 (PRU15).

Perdana Menteri Datuk Seri Ismail Sabri Yaakob mengumumkan pembubaran Parlimen berkuat kuasa 10 Oktober untuk memberi laluan kepada PRU selepas diperkenankan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah.


Hapus peranan orang tengah dalam sektor pertanian – PM

KUALA LUMPUR, 19 Mei – Datuk Seri Ismail Sabri Yaakob menggesa agar budaya ‘orang tengah’ dalam sektor pertanian dan rangkaian bekalan makanan dihapuskan bagi mengawal kos sara hidup yang meningkat antara lain akibat kenaikan kadar inflasi.

Perdana Menteri berkata beliau sendiri pernah mengisytiharkan ‘jihad memerangi orang tengah’ pada 2014 ketika menerajui Kementerian Pertanian dan Industri Asas Tani.

“Jihad ini perlu diteruskan oleh NAFAS (Pertubuhan Peladang Kebangsaan) menerusi strategi penguasaan rantaian bekalan seperti mewujudkan Pusat Pembelian Padi, Pusat Pengumpulan Buah-Buahan, penambahan pasar tani serta pasar nelayan,” katanya.

Ismail Sabri berkata demikian ketika berucap pada majlis makan malam sebelum merasmikan Mesyuarat Agung Tahunan NAFAS Ke-48 di sini malam tadi yang turut dihadiri Menteri Pertanian dan Industri Makanan Datuk Seri Dr Ronald Kiandee.

Perdana Menteri berkata inflasi makanan merupakan fenomena global akibat gangguan rantaian bekalan berpunca daripada pandemik COVID-19 yang mengekang kegiatan pertanian sekali gus mengurangkan eksport dan keadaan bertambah buruk apabila berlaku peperangan Rusia-Ukraine.

“Peperangan itu memberi ancaman kepada penghantaran sebahagian tanaman ruji dunia sekali gus menyebabkan inflasi makanan menjadi semakin buruk. Kebimbangan tidak cukup bekalan makanan merupakan isu global bukan sahaja di Malaysia tetapi juga di seluruh dunia,” katanya.

Beliau turut menyuarakan kebimbangan jika peperangan itu berpanjangan, kesan lebih buruk terhadap input pertanian boleh berlaku seperti kenaikan harga baja, racun dan sebagainya.

Bagaimanapun, Ismail Sabri berkata Malaysia ketika ini mencatat kadar inflasi 2.2 peratus iaitu lebih rendah berbanding negara lain termasuk Amerika Syarikat (8.5 peratus), United Kingdom (7), Singapura (5.4), Australia (4.5) dan Indonesia (2.6).

Katanya masalah dihadapi Keluarga Peladang terutama dalam situasi dunia sekarang yang mengakibatkan peningkatan kos bahan mentah akan sentiasa diberi perhatian oleh kerajaan.

Ismail Sabri juga berkata kerajaan mahu NAFAS dan Lembaga Pertubuhan Peladang melaksanakan anjakan paradigma bagi memastikan negara mempunyai bekalan makanan yang mencukupi.

Beliau berkata arahan sama diberikan kepada Kementerian Pertanian dan Industri Makanan supaya menyediakan pelan jangka panjang dan pendek bagi mengelakkan berlaku krisis makanan di negara ini.

Perdana Menteri turut menggesa NAFAS agar memberi ‘nafas’ baharu kepada sektor makanan berasaskan pertanian melalui penerapan teknologi tinggi dan pendigitalan bagi meningkatkan pengeluaran sekali gus mengurangkan kebergantungan kepada import makanan.

Beliau juga menarik perhatian hadirin dengan pengumuman bahawa kerajaan bersetuju menghapuskan permit import (AP) bagi membawa masuk bahan asas makanan dari negara luar yang berkuat kuasa serta-merta.

“Ini membolehkan semua pihak mengimport bahan asas makanan ke Malaysia tanpa dimonopoli oleh golongan tertentu atau kartel yang akhirnya memanipulasi harga,” katanya. – BERNAMA


Polis rakam keterangan suspek pukul penunggang basikal di lampu isyarat

IPOH, 22 Mac – Polis merekodkan keterangan seorang lelaki bagi membantu siasatan kes pukul ke atas seorang penunggang basikal menggunakan batang besi di persimpangan lampu isyarat di Jalan Seri Manjung-Segari, Manjung seperti video tular menerusi laman sosial.

Ketua Polis Daerah Manjung ACP Nor Omar Sappi berkata temu bual ke atas lelaki berusia 34 tahun itu di Ibu Pejabat Polis Daerah Manjung petang tadi mendapati punca kejadian adalah salah faham antara lelaki berkenaan dengan penunggang basikal warga asing itu.

“Suspek telah menggunakan kereta jenis Proton Wira yang dipinjam daripada rakannya manakala mangsa yang menunggang basikal telah berada di lorong kiri jalan di lampu isyarat simpang empat AEON Mall Seri Manjung.

“Apabila tiba di tempat kejadian, semasa suspek mahu membelok ke simpang kiri laluan lorong pusat beli-belah itu, mangsa yang berada di lorong kiri laluan utama di persimpangan lampu isyarat tersebut beranggapan bahawa suspek ingin menghimpit dan melanggarnya.

“Oleh kerana salah faham, suspek telah bertindak memukul mangsa kerana mangsa telah memaki hamun serta mencabar suspek,” katanya dalam kenyataan malam ini (tadi).

Beliau berkata sehingga kini, mangsa masih belum dikenal pasti dan tiada sebarang laporan polis yang dibuat olehnya namun pihak polis menerima laporan berkaitan insiden itu daripada seorang wanita pada 10 pagi tadi.

Menurut Nor Omar, kes disiasat di bawah Seksyen 323 Kanun Keseksaan kerana dengan sengaja menyebabkan kecederaan dan permohonan perintah untuk siasat (OTI) akan dibuat kepada Timbalan Pendakwa Raya bagi meneruskan siasatan.

“Pihak polis menyeru kepada mangsa yang terlibat supaya tampil membuat laporan polis dan sekiranya orang awam mempunyai sebarang maklumat boleh disalurkan kepada Pegawai Penyiasat Insp Irsyadiman Allmui di talian 01117836233 bagi membantu siasatan,” katanya.

Semalam, tular rakaman video menerusi laman media sosial memaparkan seorang lelaki menaiki kereta Proton Wira berwarna biru memberhentikan kenderaan lalu memukul seorang lelaki yang sedang menunggang basikal di persimpangan lampu isyarat berhampiran pasar raya AEON Mall Seri Manjung.- BERNAMA


Ahli farmasi komuniti kini dikategorikan penerima vaksin COVID-19 fasa 1

PUTRAJAYA 12 Mac. – Ahli farmasi komuniti kini dikategorikan dalam senarai petugas barisan hadapan yang akan menerima vaksin COVID-19 dalam fasa pertama Program Imunisasi COVID-19 Kebangsaan.

Menteri Kesihatan Datuk Seri Dr Adham Baba berkata, mesyuarat Jawatankuasa Khas Jaminan Akses Bekalan Vaksin COVID-19 (JKJAV) semalam bersetuju memasukkan ahli farmasi komuniti di dalam Kategori 2, Garis Panduan Penetapan Senarai Petugas Barisan Hadapan Bagi Program Imunisasi COVID-19 Kebangsaan.

Dalam kenyataan hari ini, Dr Adham menjelaskan ia susulan permohonan daripada Persatuan Farmasi Malaysia (MPS) dan Malaysian Community Pharmacy Guild (MCPG).

“Keputusan ini bakal memberi manfaat kepada hampir 4,000 ahli farmasi komuniti di Malaysia untuk diberikan vaksin COVID-19 dalam fasa pertama,” katanya.


Sidang khas Dewan Rakyat lima hari mulai 26 Julai

“Kerajaan telah bersetuju untuk menasihati Seri Paduka Baginda Yang di-Pertuan Agong supaya Mesyuarat Khas Penggal Ketiga Parlimen Keempat Belas diadakan selama lima hari mulai 26 hingga 29 Julai dan 2 Ogos 2021,” menurut kenyataan itu.

Sidang khas Parlimen itu bertujuan memberi penerangan kepada Ahli-ahli Parlimen mengenai Pelan Pemulihan Negara dan meminda semua perundangan dan peraturan bagi membolehkan persidangan Parlimen diadakan secara hibrid.

Pejabat Perdana Menteri juga memaklumkan berdasarkan Fasal (3) Perkara 150 Perlembagaan Persekutuan semua proklamasi darurat dan ordinan yang dibuat oleh Yang di-Pertuan Agong akan dibentangkan di hadapan kedua-dua Majlis Parlimen.

Pada Jun, Yang di-Pertuan Agong Al-Sultan Abdullah Riáyatuddin Mustafa Billah Shah menzahirkan pandangan supaya persidangan Parlimen diadakan secepat mungkin bagi membolehkan Pelan Pemulihan Negara dan pelaksanaan Ordinan Darurat 2021 dibahas Ahli-ahli Dewan Rakyat.


Jangkitan sifar tempatan kali kedua di Malaysia

KUALA LUMPUR, 9 Julai – Gambar sebiji telur telah dimuat naik Kementerian Kesihatan di Facebook dan Twitter mereka bagi menyatakan jangkitan tempatan sifar COVID-19 dicatatkan di Malaysia semalam, telah mencetuskan satu ‘tarikan’ dalam media sosial.

Ramai yang menyatakan rasa syukur mereka dengan berita tersebut, disamping memberikan penghargaan kepada petugas barisan hadapan atas usaha berterusan mereka tanpa mengenal penat lelah, dalam memerangani pandemik COVID-19.

Semalam Malaysia sekali lagi mencatatkan jangkitan tempatan sifar COVID-19 dengan hanya tiga kes baru dilaporkan, kesemuanya kes import melibatkan rakyat Malaysia yang dijangkiti ketika berada di luar negara.

Pada 1 Julai lepas, Malaysia mencatatkan rekod dengan satu kes baru dan jangkitan tempatan sifar, yang merupakan jumlah kes jangkitan baru terendah sejak 18 Mac.

Bagaimanapun, sehingga vaksin untuk virus tersebut ditemui, adalah penting bagi rakyat Malaysia terus berhati-hati dan mengambil tindakan pencegahan dalam membebaskan negara daripada penyakit merbahaya ini.

Seperti yang pernah dikatakan Ketua Pengarah Kesihatan Datuk Dr Noor Hisham Abdullah, Malaysia memerlukan 28 hari jangkitan sifar, sebelum boleh diistiharkan bebas daripada pandemik tersebut.

Sementara itu, dengan situasi semasa COVID-19, kerajaan telah membenarkan empat lagi katogeri pelajar pusat pengajian tinggi untuk pulang ke kampus secara berperingkat bermula bulan ini dan pengambilan penuh pelajar pada Oktober.


Kedah naik tangga ketiga carta Liga Super, benam PJ City FC 4-1

KUALA LUMPUR 26 Ogos – Kedah Darul Aman FC (KDA FC) berhasil melonjak ke tangga ketiga Liga Super 2021 selepas menewaskan Petaling Jaya City FC 4-1 di Stadium Majlis Bandaraya Petaling Jaya (MBPJ), malam tadi.

Anak buah Aidil Sharin Sahak membuka jaringan seawal minit keempat maenerusi jaringan Rabih Ataya untuk menterjemahkan penguasaan KDA FC di awal babak pertama.

Percubaan demi percubaan dilakukan KDA FC sekali lagi menghukum anak buah P. Maniam apabila jaringan Kpah Sherman menembusi gawang pada minit ke-45 masa tambahan separuh masa pertama.

Bersambung babak kedua, duka semakin menimpa skuad The Pheonix apabila Kpah sekali lagi menyumbat gol keduanya pada minit ke-56 untuk meletakkan KDA FC selesa di depan.

Tersentak dengan keputusan itu, Petaling Jaya City FC cuba mengejar selain berhasil menemui gol tunggal mereka menerusi jaringan Khyril Muhymeen Zambri pada minit ke-61.

KDA FC bingkas memutlakkan kemenangan pada minit ke-90 masa kecederaan menerusi jaringan Fayadh Zulkifli untuk terus memberi kehampaan kepada Petaling Jaya City FC yang tewas berturut-turut dalam perlawanan Liga Super sebelum ini.

Sementara itu, dalam aksi tunggal Liga Premier petang tadi, Kuching City FC menewaskan Johor Darul Ta’zim II (JDT II) 2-1 di Stadium Majlis Bandaraya Pasir Gudang.

Pasukan kendalian Irfan Bakti Abu Salim melakar kemenangan kedua berturut-turut di stadium berkenaan menerusi jaringan Mohd Irwan Syazmin Wahab di minit ke-58 dan Amir Amri Salleh pada minit ke-82 sementara gol tunggal JDT II dihasilkan minit ke-17 hasil jaringan Fernando Rodriguez Ortega.


‘Jawatan TPM bukan keutamaan saya’ – Ismail

Itu pendirian disuarakan Menteri Kanan (Keselamatan) Datuk Seri Ismail Sabri Yaakob yang namanya kini hangat disebut-sebut sebagai calon Timbalan Perdana Menteri.

Beliau yang juga Naib Presiden UMNO berkata, tiada hak untuknya mengulas mengenai khabar angin tersebut, sebaliknya mahu lebih fokus kepada untuk membantu rakyat dalam tempoh-tempoh sukar akibat penularan pandemik COVID-19.

“Saya sebagai ‘interested party’ saya tak boleh nak komenlah (spekulasi Timbalan Perdana Menteri). Nanti orang kata saya komen untuk diri sendiri pula. Jadi biarlah.

“Lagi pun perbincangan dalam Mesyuarat Khas Ahli-ahli Majlis Tertinggi UMNO baru-baru ini lebih khusus kepada bagaimana nak membantu rakyat yang kini sedang susah akibat pandemik COVID-19.

“Jadi, rakyat dan bagaimana menyelesaikan isu COVID-19 adalah lebih penting buat masa ini. Tumpuan kita lebih ke arah itu dan bukannya soal jawatan,” katanya.

Beliau berkata demikian ketika ditemui pemberita selepas menerima Darjah Gemilang Seri Melaka (DGSM) pada sesi ketiga Istiadat Penganugerahan Darjah, Bintang dan Pingat Kebesaran Negeri Melaka sempena Sambutan Hari Jadi Ke-71 Tuan Yang Terutama Tun Seri Setia (Dr.) Mohd Ali Mohd Rustam di Balai Istiadat Seri Negeri, hari ini.

Terdahulu, timbul ura-ura mengaitkan Ismail sebagai individu paling tepat dan memenuhi kriteria yang diperlukan untuk menjawat jawatan nombor dua dalam Kabinet.

Selain Ismail, nama-nama lain yang menjadi sebutan ialah Timbalan Presiden UMNO Datuk Seri Mohamad Hasan dan bekas Naib Presiden UMNO Datuk Seri Hishammuddin Tun Hussein.

Difahamkan, Perdana Menteri Tan Sri Muhyiddin Yassin sedang mempertimbangkan secara serius untuk melantik Timbalan Perdana Menteri daripada parti tunjang Barisan Nasional (BN), sebagai timbal balas terhadap sokongan mereka terhadap Rang Undang-Undang Pembekalan (Belanjawan) 2021, dan kestabilan politik negara.


UniMEL bakal jadi nukleus hab pendidikan Melaka

BANDA HILIR 12 April. – Penaiktarafan Kolej Universiti Islam Melaka (KUIM) kepada universiti penuh yang dikenali sebagai Universiti Melaka (UniMEL) bakal memberi impak lebih besar kepada sektor pendidikan negeri ini.

Katanya, UniMEL kini mempunyai sekitar 3,500 pelajar dan jumlah itu akan bertambah menjelang 2022 apabila proses penyerapan masuk Kolej Antarabangsa Sains dan Teknologi (MiCOST) kepada sebahagian UniMEL diselesaikan.

“Tahniah kepada semua pihak bekerja keras membantu usaha tersebut. Bagi pihak Kerajaan Negeri, saya ingin mengucapkan jutaan terima kasih kepada Kementerian Pengajian Tinggi (KPT) dan Menterinya Datuk Seri Dr Noraini Ahmad di atas pengiktirafan tersebut,” katanya.


Bahan kimia tumpah, pembantu makmal dikejarkan ke klinik

SUNGAI UDANG 21 September – Seorang pembantu makmal dikejarkan ke klinik kesihatan selepas terkena tumpahan bahan kimia dipercayai asid nitrik, dalam kejadian di Sekolah Menengah Kebangsaan (SMK) Sungai Udang, di sini, hari ini.

Pegawai Zon I, Jabatan Bomba dan Penyelamat Malaysia (JBPM) Melaka Zulkhairani Ramli berkata, pihaknya menerima panggilan kecemasan pada jam 11.33 pagi dan susulan itu tiga jentera dikejarkan ke lokasi kejadian.

Beliau berkata, setibanya di lokasi kejadian pasukan bomba mendapati benar berlaku tumpahan bahan kimia di makmal sains sekolah berkenaan yang dianggarkan 2.5 liter.

“Mangsa seorang wanita bertugas sebagai pembantu makmal terkena percikan tumpahan pada bahagian kaki kemudian dibawa ke klinik berdekatan untuk pemeriksaan lanjut walaupun tiada kecederaan,” katanya.


Projek tebatan banjir akan dilaksanakan sehingga tahun 2100 – Ahmad Zahid

Timbalan Perdana Menteri Datuk Seri Dr Ahmad Zahid Hamidi berkata perancangan yang mengambil masa selama 78 tahun itu akan dilakukan secara berfasa.

“Projek tebatan banjir ini akan dilakukan secara berfasa di kawasan yang sering mengalami banjir dan limpahan hujan dan projek ini membabitkan peruntukan yang besar,” katanya kepada pemberita selepas mengadakan lawatan kerja dan menziarahi mangsa banjir di Sekolah Kebangsaan Tok Deh, di sini hari ini yang turut dihadiri Menteri Besar Kelantan Datuk Ahmad Yakob.

Mengulas lanjut, Ahmad Zahid berkata antara pelan yang akan dilaksanakan termasuk menggali kuala atau muara sungai bagi mendalamkan kawasan sungai bagi memudahkan aliran air bergerak ke laut.

“Oleh itu, apabila kita melakukan proses menggali pasir ini, ia boleh melebarkan sungai sekali gus dapat menyelesaikan masalah aliran air di kawasan yang terjejas banjir kerana keutamaan akan dilakukan di kawasan berlaku limpahan air atau banjir,” katanya. – BERNAMA


Stories from the Verandas: Another History of the Tanah Air in The Genealogy of Kings

When The Genealogy of Kings: Sulalat al-Salatin by Tun Seri Lanang was released by Penguin (Penguin Random House SEA) in 2020, I would imagine it would create a new aesthetics and imagination on Malay history and society. Often erroneously translated as the Malay Annals, the narrative is central to the history of the Malay Archipelago. Translated by Sasterawan Negara Professor Emeritus Muhammad Haji Salleh, the hikayat was written on behest of the Raja di Hilir, literally, Lord of the Upper Reaches.

The Raja di Hilir had requested the Vizier (bendahara/high ranking official/minister) “to inscribe for us a genealogy of all the Malay kings and their customs, together with all the ceremonies of the palace, so that they may be made known and observed by all our descendants who come after us and from them derive some benefit.”

I was first engaged in the world of the Malay hikayat through Sejarah Melayu at Penang Free School in the mid 1970s. It was taught as a piece of literature of incredible tales. We consumed it as moderns, segregating fact from fiction, perhaps too fictionalizing what was factual. We regarded it as myth and imagination within the spatiotemporal world of the Malays; subconsciously confining the identity to the Malay Peninsular. In a way, the Sejarah Melayu is generally seen as providing us with the geography of the divine and the miraculous, of a time before reason, rationality, and the invention of factuality.

In its widest meaning, the Sejarah Melayu is ‘literary.’ Muhammad Haji Salleh in his introduction makes a pertinent remark in how the Malays conceive of what we understand as history. History was not measured through written notes and documents. Instead, the sophisticated instruments of oral expression and its musical qualities are celebrated, he explains. Since time immemorial, the leitmotif of orality and aurality dominates the Malay narrative of the past; and with social media, we see this in the present. Modern documents, so called ‘empirical facts’ are only important only as part of the narration of happenings and their interpretations. Truth, therefore according to Muhammad “may not only be sought in the written pages, but also in the words spoken by the bards and singers.”

The Genealogy of Kings challenges the Rankean notion of history, that the writing of the past be based on empirical evidence. The Rankean school rejects the moral and ideological contexts. It collapses the relativism in Sejarah Melayu where (historical) time is measured against the wide flow of events of birth, death, reigns and abdications of the various rulers. These were used as time markers. We can only estimate the years and the decades from our location in modernity.

But we can be certain that the Sejarah Melayu was read by the rulers of the many kingdoms in the Malay Archipelago for some centuries, and transmitted orally to the larger part of Malay society. Before the printing press, print, mass production and reproduction, the Malay Archipelago was the world of the hikayat. The Sejarah Melayu, and what we moderns conceive of literature and all its forms, which includes the mantera (incantations), pantuns, gurindams and syair (proverbs, poems, verse narratives) were consumed in ways not much different in our use of new media technologies and the social media.

If the geography of the divine pervades then, now it is the virtual, creating many roads to the past. Then, there was only one past, and that past was ‘instructive’, didactic. The Sejarah Melayu is still that definitive past, as integral to that pool of knowledge and wisdom of the penglipurlara (storytellers, bards). The oral performances, most popular and entertaining, were a source of teaching, and easily available like the touch on the screen. The stories reflected the range of experience of the Malays themselves. Muhammad refers to the availability (and accessibility) of the stories in that they “were told on the verandas, and in the out rooms of village houses, under the trees of the yard.” The stories were told to the children to whom these “later became the reference points in their lives.”

If history was written for the benefit of the audience, then clearly the Sejarah Melayu was arranged to be a didactic collection of episodes. The hikayat sets out to teach by example and commentary, directly or tangentially. We see this in the unjust King of Singapura, who sentenced to death his wife a senior minister’s daughters after accusing her of adultery, without due investigation. As an act of rebellion, the minister opened the gates of the city to his Javanese enemies, resulting in its sacking, and his exile. Another example given can be seen in the last episodes of Sejarah Melayu, which parallel those of Singapura, where favouritism, negligence and injustice brought about divisions among the Melakans – and as they say, the rest is history.

The Sejarah Melayu or The Genealogy of Kings is perennial in its relevance. It speaks to the Malay collective – the different phases, successes, crisis and failures. The themes resonate present realities and identities. The hikayat evokes ideals and philosophy of government and governance, responsibilities and rights of rulers and subjects. It is the ever-present past. The Sejarah Melayu brings the personae of the Tanah Air. The embeddedness of budi enables us to narrate truth, define justice, and embody adab.


Aliran trafik masuk ke Lembah Klang perlahan malam ini

KUALA LUMPUR, 11 Julai – Aliran trafik menghala masuk ke Lembah Klang dilaporkan perlahan bagi laluan dari utara, selatan dan pantai timur tanah air setakat 10.30 malam ini susulan kepulangan warga kota dari kampung halaman masing-masing setelah menyambut Aidiladha semalam.

Menerusi tinjauan di laman Twitter Lembaga Lebuhraya Malaysia (LLM), trafik sesak sepanjang 14.9 kilometer di Lebuhraya Karak menghala ke Plaza Tol Bentong.

“Terdapat kemalangan di Kilometer 360.89 arah utara, Bukit Besi ke Dungun pada 8.01 malam tadi di Lebuhraya Pantai Timur 2 dan lorong kanan ditutup sementara,” menurut LLM.

Di Lebuhraya Utara Selatan, trafik dilaporkan perlahan menghala ke selatan dari susur keluar Alor Setar ke Gurun ekoran sebuah treler rosak di Kilometer 78.8 serta lorong kiri terhalang.

“Trafik turut perlahan dari arah utara ke selatan iaitu dari Gopeng ke Tapah; Ladang Bikam ke Sungkai; Slim River ke Behrang dan Bukit Beruntung ke Rawang,” menurut LLM.

LLM turut memaklumkan trafik dari selatan ke utara juga perlahan bermula dari Tangkak ke Jasin dan Restoran Jejantas Ayer Keroh ke Pedas/Linggi hingga ke persimpangan Port Dickson.

PLUS Malaysia Berhad sebelum ini melaporkan sebanyak 1.9 juta kenderaan akan berada di lebuh raya semasa cuti perayaan itu bermula Khamis lepas hingga esok.

Pengendali Lebuhraya Kuala Lumpur-Karak dan Lebuhraya Pantai Timur Satu ANIH Berhad menjangkakan lebih dua juta kenderaan akan menggunakan lebuh raya itu bermula semalam hingga malam ini.

Orang ramai boleh mendapatkan maklumat trafik terkini menerusi talian bebas tol Plusline di 1-800-88-0000 dan laman Twitter di www.twitter.com/plustrafik atau talian LLM di 1-800-88-7752 serta laman Twitter di www.twitter.com/llminfotrafik.


Teater Muzikal Ali Baba ditayangkan mulai esok

AYER KEROH 9 Jun – Orang ramai dialu-alukan untuk memeriahkan pementasan Teater Muzikal Ali Baba yang akan ditayangkan dua hari mulai esok dan Sabtu ini di Auditorium Panggung Sari, Kompleks Jabatan Kesenian dan Kebudayaan (JKKN) Melaka.

Teater arahan Lokman Ghani yang sebelum ini pernah ditayangkan di Istana Budaya pada tahun 2012 telah diangkat semula bagi memartabat karya agung Seniman Allahyarham Tan Sri P Ramlee yang menyentuh pelbagai aspek kehidupan bermasyakat.

Lokman berkata, teater muzikal yang dibintangi hampir separuh daripadanya merupakan artis cilik dari Pertubuhan Teater Negeri Melaka ( PERTEM) sekali gus mampu mencungkil bakat seni baharu dalam kalangan kanak-kanak sekolah.

Beliau berkata, persembahan julung kali diadakan di negeri ini dan ia dibarisi oleh pelakon yang rata-ratanya pertama kali menceburkan diri dalam pementasan teater.

“Saya bersyukur kerana PERTEM telah mengambil pendekatan ini untuk beri pendedahan bahawa teater bukan hanya semata untuk menjadi pelakon tapi kita perlu didik anak-anak ini berani berdepan masyarakat mahupun penonton.

“Kerana akhirnya tahap keyakinan mereka bertutur dikhalayak ramai suatu hari nanti akan menjadi daya penarik bagi mereka berdepan dengan pelbagai perkara seperti berpidato dan pengucapan awam yang lain.

“Anak-anak perlu dididik dengan cara seperti ini tapi ramai yang anggap berlakon hanya untuk mengejar populariti namun sebaliknya kita perlu didik mereka untuk bijak bertutur,” katanya kepada pemberita.

Teater muzikal berdurasi hampir dua jam itu turut dibintangi seniman terkenal tanah air antaranya, Datuk Jalaludin Hassan, Aziz M. Osman dan cucu seniman P Ramlee, Najua Nasir serta ramai lagi.

Teater berkenaan turut menghimpunkan seramai 60 artis membabitkan warga JKKN, PERTEM dan beberapa murid dari Sekolah Kebangsaan (SK) Lesung Batu, Alor Gajah dan Sekolah Menengah Kebangsaan (SMK) Ayer Keroh.


Tiada insiden buruk, luar biasa semasa proses mengundi setakat ini – Acryl Sani

KUALA LUMPUR, 19 Nov – Tiada insiden buruk atau luar biasa dilaporkan kepada pihak polis setakat ini ketika proses pengundian bagi Pilihan Raya Umum ke-15 (PRU15) sedang berlangsung, kata Ketua Polis Negara Tan Sri Acryl Sani Abdullah Sani.

“Setakat ini proses mengundi terkawal,” katanya kepada pemberita ketika melakukan tinjauan di pusat pengundian Sekolah Kebangsaan (SK) Sungai Kertas, Batu Caves, di sini hari ini.

Acryl Sani berkata polis hanya menerima rungutan orang ramai mengatakan tempoh menunggu untuk mengundi begitu lama, hingga ada yang mengambil masa lebih dua jam.


Polis tidak tolak ansur dengan mana-mana individu terlibat dadah

Pengarah Jabatan Siasatan Jenayah Narkotik (JSJN) Datuk Ayob Khan Mydin Pitchay berkata pihaknya tidak akan bertolak ansur dengan mana-mana individu terbabit dan kertas siasatan akan dibuka serta diserahkan kepada Jabatan Peguam Negara bagi tindakan lanjut.

“Peguam Negara akan lihat, cukup atau tidak bukti-bukti untuk dituduh, jadi di peringkat kita, akan lakukan siasatan lengkap,” katanya pada sidang media di Ibu Pejabat Polis Kontinjen Selangor di sini hari ini.

“Jangan terlalu fokus pada artis sahaja, semua orang terlibat. Tengok sahaja latar belakang yang kita pernah tangkap, ada penjawat awam, cikgu, pensyarah dan ahli politik. Asal terlibat kita akan tangkap,” katanya.

Beliau berkata demikian mengulas mengenai penahanan seorang penyanyi nasyid yang juga komposer terkenal selepas dipercayai menanam 17 pokok ganja di dalam pasu di unit kondominium miliknya di Kota Damansara dekat sini.- BERNAMA


Buli: KPM kaji cadangan wujud warden asrama sepenuh masa

IPOH, 12 Dis – Kementerian Pendidikan (KPM) akan mengkaji cadangan untuk mewujudkan jawatan warden sepenuh masa di sekolah berasrama bagi menangani pelbagai masalah termasuk kes buli.

Bagaimanapun Timbalan Menteri Pendidikan Datuk Dr. Mah Hang Soon berkata ia perlu diperhalusi berdasarkan laporan penuh kes buli yang dilaporkan termasuk membabitkan pelajar Tingkatan Satu di Maktab Rendah Sains Mara (MRSM) Sultan Azlan Shah, Kuala Kangsar dekat sini baru-baru ini.

“Pihak kementerian akan membuat kajian lanjut berhubung pandangan tersebut,” katanya ketika ditemui pemberita selepas selepas menyaksikan Majlis Angkat Sumpah Persekutuan Persatuan Lembaga Pengurus Sekolah Cina Malaysia di sini hari ini.

Presiden Kesatuan Perkhidmatan Perguruan Kebangsaan (NUTP) Aminuddin Awang dilaporkan berkata cadangan itu sudah dikemukakan pihaknya sekian lama serta berkali-kali membangkitkan isu berkenaan.

Aminuddin dilaporkan berkata guru yang menyandang tugas warden menjalankan tugas hakiki mengajar di sekolah namun pada masa sama menunaikan tanggungjawab menjaga dan mengawasi murid asrama sepanjang waktu.

Ditanya sama ada pihak kementerian akan mengadakan perbincangan bersama NUTP dan Majlis Amanah Rakyat (Mara) berhubung cadangan itu, Dr. Mah berkata sebarang tindakan lanjut perlu berpandukan kepada laporan terperinci berkaitan kes yang dilaporkan berlaku.

“Pada peringkat ini paling terbaik adalah kita tunggu laporan terperinci daripada pihak berkenaan. Apa-apa tindakan kena berpandu kepada apa sebenarnya yang berlaku,” katanya.

Sehingga kini, polis telah menahan 10 pelajar berusia 13 tahun termasuk seorang yang berusia 15 tahun susulan tindakan beberapa remaja yang dipercayai pelajar asrama menumbuk dan menendang seorang pelajar lain secara beramai-ramai.

Kejadian dipercayai berlaku antara pukul 1 hingga 2 pagi 9 Dis lepas itu tular di media sosial menerusi beberapa video berdurasi 13 hingga 30 saat, sehingga menerima kecaman orang ramai.

Sementara itu, beliau berkata siasatan lanjut turut sedang dijalankan berhubung satu lagi kejadian buli yang didakwa berlaku di sekolah berasrama di Pahang pada Jumaat minggu lepas dan KPM sedang menunggu laporan siasatan daripada pihak berkaitan.

Akhbar tempatan melaporkan empat pelajar dikurung di dalam sebuah bilik selama dua jam dan dijadikan seperti ‘karung tinju’ oleh sekumpulan lapan senior yang membelasah mereka selepas berang dengan tindakan mangsa menonton video melalui telefon bimbit.

Kejadian itu didakwa berlaku dengan kesemua mangsa berusia 14 tahun itu dikurung di dalam bilik sebelum dipukul, ditumbuk, disepak serta dikenakan hukuman rotan oleh sekumpulan pelajar tingkatan empat dan lima.

Mengenai majlis yang dihadiri pada hari ini, Dr. Mah berkata antara isu yang dibicangkan termasuklah cara-cara memastikan pengukuhan serta pemulihan pembelajaran dan pengajaran di sekolah semasa pandemik COVID-19. – BERNAMA


Penafian berita palsu tular 9 pagi, 6 Januari – KKMM

KUALA LUMPUR, 6 Jan – Berikut adalah penafian berita tular dalam media sosial oleh agensi yang bertanggungjawab melalui kenyataan media Pasukan Respons Pantas Kementerian Komunikasi dan Multimedia (KKMM) pagi ini.

Jabatan Kesihatan Negeri (JKN) Pahang menafikan pihaknya mengeluarkan arahan supaya orang awam yang telah mengunjungi Cameron Highlands menjalani ujian pengesanan COVID-19 seperti yang tular menerusi media sosial.

JKN Pahang menjelaskan bahawa Notis Perintah Tutup Premis yang dimaksudkan sebenarnya dikeluarkan bagi pelaksanaan aktiviti nyahkuman premis perniagaan di samping aktiviti pengesanan kontak rapat juga telah dilakukan selepas satu kes positif dikesan di daerah tersebut.

JKN Pahang menasihati orang ramai untuk mendapatkan maklumat daripada sumber yang sahih dengan menghubungi Crisis Preparedness Response Centre (CPRC) di talian 09-5707985 / 7988 atau melalui e-mel [email protected] untuk sebarang pertanyaan.- BERNAMA


Arkitek ditahan kemuka tuntutan palsu bernilai RM3 juta

Lelaki berusia 40-an itu ditahan susulan penahanan empat individu termasuk seorang pengurus syarikat hartanah berhubung kes sama pada 16 Jun lepas.

Sumber berkata lelaki berkenaan ditahan kira-kira 6 petang semalam di Ibu Pejabat Suruhanjaya Pencegahan Rasuah Malaysia (SPRM) Putrajaya selepas hadir memberi keterangan.

“Lelaki direman empat hari bermula hari ini selepas Mahkamah Majistret Putrajaya membenarkan permohonan reman oleh SPRM pagi ini,” kata sumber itu.

Sementara itu, Pengarah Kanan Bahagian Siasatan SPRM Datuk Seri Hishamuddin Hashim mengesahkan penahanan terbabit dan kes disiasat mengikut Seksyen 18 Akta SPRM 2009.


Gempa kuat melanda Kepulauan Loyalty

KUALA LUMPUR, 31 Mac – Gempa bumi kuat berukuran 6.5 pada skala Richter dikesan melanda tenggara Kepulauan Loyalty awal pagi ini.

Jabatan Meteorologi Malaysia (MetMalaysia) dalam satu kenyataan memaklumkan gempa bumi pada 4.57 pagi itu berpusat di 912 kilometer (km) barat daya dari Nadi, Fiji pada kedalaman 49 km.


‘Hero’ UTeM bantu pasang capaian internet di sekolah luar bandar

MERLIMAU 29 April – Sekumpulan pelajar dan pensyarah dari Universiti Teknikal Malaysia Melaka (UTeM) menjalankan projek khidmat komuniti dengan melaksanakan kerja pemasangan penghala wayarles beserta antena luaran di Sekolah Menengah Kebangsaan Dang Anum, Merlimau Melaka, baru-baru ini.

Berteraskan sifat cakna dan prihatin apatah pula di bulan Ramadan ini mereka mengaplikasikan ilmu dan kemahiran yang ada bagi tujuan memastikan anak-anak bangsa di desa turut dapat nikmati capaian internet bagi tujuan pembelajaran.

Projek khidmat komuniti ini diketuai oleh Profesor Madya Dr Imran Mohd Ibrahim dan dibantu tujuh pelajar dari Fakulti Kejuruteraan Elektronik dan Kejuruteraan Komputer (FKEKK) UTeM.

Dr Imran berkata, misi utama projek ini adalah memastikan sekolah ini mendapat capaian internet yang baik bagi memudahkan proses pengajaran dan pembelajaran berorientasikan akses internet dapat dilaksanakan.

Jelas beliau, penggunaan penghala wayarles itu merupakan pilihan yang terbaik kerana ia lebih menjimatkan perbelanjaan kepada pihak sekolah memandangkan mereka boleh menggunakan kad sim mana-mana syarikat telekomunikasi beserta pakej data yang dirasakan sesuai dengan keperluan pembelajaran.

Katanya, peralatan itu juga mudah dialihkan ke tempat lain sekiranya pihak sekolah merasakan ada keperluan untuk memindahkan lokasi kelas mengikut kesesuaian dan penggunaan dari semasa ke semasa.

“Projek ini juga menjadi serampang dua mata kerana mereka bukan sahaja mencurahkan khidmat komuniti malahan ia turut menjadi platform pendedahan awal kepada pelajar Sarjana Muda Kejuruteraan Elektronik berkaitan teknologi maklumat dan komunikasi (ICT) wayarles yang semakin tinggi keperluannya pada masa kini,” ujarnya.

Mengulas lanjut beliau berkata, program itu akan diteruskan yang mana program susulan bersama pihak sekolah sedang dirancang seperti peluang kerjaya dalam bidang kejuruteraan termaju serta program inovasi teknologi bagi memupuk minat pelajar-pelajar dalam bidang sains dan teknologi.

Sementara itu, Pengerusi Persatuan Ibu Bapa dan Guru (PIBG) SMK Dang Anum, Norhafiz Haron berkata, terdapat dua kawasan strategik yang terpilih untuk pemasangan penghala wayarles ini.

Katanya, kawasan itu adalah kelas pembelajaran pelajar kelainan upaya dan kelas mentelaah pelajar-pelajar di asrama yang mana pihak sekolah menilainya sebagai keperluan yang mendesak.

Sehubungan itu beliau merakamkan ucapan penghargaan dan terima kasih di atas sumbangan pihak UTeM yang telah berjaya menyempurnakan kerja-kerja pemasangan dari mula hingga selesai.